Zo slovenskej tlače ● Október (I.) 2012 ● Monitor
http://www.oslovma.hu/index.php/sk/monitoring/167-monitoring1-monitoring1/861-zo-slovenskej-tlae-september-iii-2012
http://www.oslovma.hu/01-Imro-Ment/ImroInfo/2012/ImrTSl39.rtf
Práva menšiny a ohrozená sloboda tlače - „Slovensko je dynamická a úspešná krajina“ - Problém dvojakého občianstva má vyriešiť zmluva - S vysokým komisárom OBSE o postavení menšín - Maďari a „maďarskejší“ Maďari na Stálej maďarskej konferencii - Sudca pochválil zneuctenie Horthyho sochy - Maďarsko sa nezaobíde bez pomoci MMF - Bajnai sa vráti do politiky - Benešove dekréty /nie sú/ uzavretou témou - Recipročná starostlivosť - Hľadá Orbán vo Ficovi spojenca?
Vybral a zostavil: Imrich Fuhl
http://www.facebook.com/plugins/likebox.php?href=http://www.facebook.com/pages/oslovmahu/147596498672668&width=310&colorscheme=light&show_faces=true&connections=3&stream=true&header=false&height=555#
Berlín apeluje na Budapešť, aby zachovávala demokratické práva menšiny
10. októbra 2012 - (tasr)
Na zachovanie demokratických práv menšiny vyzval Berlín dnes Budapešť. Stalo sa tak iba deň pred stretnutím nemeckej kancelárky Angely Merkelovej s maďarským premiérom Viktorom Orbánom. Ako zdôraznil hovorca nemeckej spolkovej vlády Steffen Seibert v Berlíne, ten, kto disponuje dvojtretinovou väčšinou, musí vždy vedieť, že je s ňou spojená aj veľká demokratická zodpovednosť voči tým, ktorí sú v menšine. Tlačová agentúra DPA pripomína, že pravicovo-konzervatívny Viktor Orbán vládne v Maďarsku od roku 2010 s podporou dvojtretinovej majority v parlamente. Jeho autoritárske ambície a voči investorom nepriateľská hospodárska politika prispeli, ako formuluje, k rastúcej izolácii krajiny. Kvôli zásahom do nezávislosti justície a ochrany osobných údajov koná proti Maďarsku pre porušenia zmluvných záväzkov Európska únia. Starosti vyvoláva aj sloboda tlače, dodáva nemecká agentúra. Hovorca nemeckého ministerstva zahraničných vecí Andreas Peschke ocenil „prvé vylepšenia a zvraty” zo strany Orbánovej vlády, potvrdil, že dialóg pokračuje a dodal: „Predpokladáme, že bude vo vzájomnej zhode možné nájsť aj na konci dobré riešenia”.
Ohrozená sloboda tlače
Dvojica maďarských novinárov, laureátov lipskej Ceny za slobodu a budúcnosť médií 2012, Balázs Nagy Navarro a Aranka Szávulyová, vyzvala v uplynulých dňoch nemeckú spolkovú kancelárku, aby sa zasadila za zachovanie slobody tlače v Maďarsku. Dvojica iniciátorov vlaňajšej takmer trojtýždňovej protestnej hladovky proti manipulácii v spravodajstve verejnoprávnej televízie v Budapešti, je súčasťou užšieho vedenia maďarskej nezávislej odborovej organizácie televíznych a filmových tvorcov. Obaja laureáti stáli v Lipsku pri zrode petície, ktorú by vo štvrtok, v deň keď nemecká kancelárka prijme v Berlíne maďarského premiéra Viktora Orbána, chceli odovzdať v tamojšom úrade kancelárky..
Náčelníci štábu OS SR a Maďarska rokovali v Budapešti o spolupráci armád
10. októbra 2012 - (tasr)
Maďarsko a Slovenská republika už niekoľko rokov úzko spolupracujú na príprave, výcviku a plnení úloh v rámci mierových misií, konštatovali v utorok v Budapešti náčelník štábu maďarskej armády Tibor Benkö a náčelník Generálneho štábu Ozbrojených síl (OS) SR Peter Vojtek, ktorý pricestoval na dvojdňovú návštevu maďarskej metropoly. Podľa maďarskej tlačovej agentúry MTI náčelníci štábov diskutovali najmä o aktivitách svojich krajín v misiách a o zmenách maďarskej misie v Afganistane. Vojtek informoval maďarskú stranu o medzinárodných vojenských cvičeniach, ktoré pripravuje v blízkej budúcnosti Slovensko, a pozval na ne aj Maďarsko. Benkö pozvanie prijal. Slovenský hosť pred rokovaniami položil veniec k Pomníku hrdinov na Námestí hrdinov. Súčasťou programu náčelníka štábu OS SR je aj návšteva vojenskej jednotky v Szolnoku.
Slovensko je dynamická a úspešná krajina, myslí si M. Lajčák
8. októbra 2012 - (tasr)
Slovenské inštitúty predstavujú Slovenskú republiku v zahraničí. Podľa Lajčáka v súčasnosti spĺňajú túto úlohu napriek obmedzeným finančným prostriedkom.
http://media.monogram.sk/media/file?ac=tasr-vps&fid=20121008/20120908-124729-726275-hi.ogv
Slovensko sa potrebuje zjednotiť v otázke, čím je jeho existencia špecifická tak, aby sa na základe tohto princípu mohlo jednotne reprezentovať na medzinárodnej úrovni. Ambíciu zodpovedať na túto otázku a zabezpečiť lepšiu kooperáciu pri jednotnej prezentácii krajiny v zahraničí dnes otvoril šéf slovenskej diplomacie Miroslav Lajčák (nominant Smeru-SD) na porade s riaditeľmi slovenských inštitútov v zahraničí. „Ešte stále sme sa nezjednotili v tom, čo je Slovensko, čo je to logo, čo je imidž Slovenska, čo je Slovensko v jednej vete. Ako chceme, aby bolo Slovensko vnímané v zahraničí. Žartujem, pre niekoho je to bača a ovce a pre niekoho autá, ktoré vyrábame... Moja veta je: Slovensko je dynamická a úspešná krajina,” podčiarkol dnes na brífingu Lajčák. V praxi nejednotnosť možno podľa neho vidieť aj vo väčšine štátnych inštitúcií. Tie prezentujú Slovensko pod odlišným logom, heslom a prízvukujú odlišné aspekty krajiny. „My sami trieštime predstavu o Slovensku a nemyslím si, že to je dobré,” doplnil minister. Lajčák hovoril s riaditeľmi aj o postavení slovenských inštitútov v rámci slovenskej zahraničnej služby. „Kľúčové dokumenty, ktoré inštitúty definujú, vznikali ešte v 90. rokoch,” poznamenal Lajčák. S riaditeľmi hovoril aj o tom, ako by mali inštitúty reflektovať pri svojej činnosti na nové úlohy ministerstva zahraničných vecí. Slovenské inštitúty predstavujú Slovenskú republiku v zahraničí. Podľa Lajčáka v súčasnosti spĺňajú túto úlohu napriek obmedzeným finančným prostriedkom kvalitne.
Problém dvojakého občianstva vyrieši zmluva, tvrdí premiér
10. októbra 2012 - (sita)
Najvhodnejším riešením pre Slovensko a Maďarsko v otázke dvojakého občianstva by bolo, keby obidve krajiny svoje zákony zrušili a problematiku nadobúdania druhého občianstva by upravili formou medzinárodnej zmluvy. Uviedol to predseda vlády SR Robert Fico po rokovaní s vysokým komisárom OBSE pre otázky národnostných menšín Knutom Vollebaekom. Ako však dodal, toto nie je téma, ktorú by vysoký komisár otváral. Maďarsko už minulý rok odmietlo slovenský návrh medzištátnej dohody, ktorá mala vyriešiť otázku dvojakého občianstva. „Našou povinnosťou je opätovne prichádzať s ďalšími a ďalšími návrhmi,” tvrdí premiér. Pripomenul, že Slovensko zákonom o štátnom občianstve len reagovalo na jednostranne prijatý zákon v Maďarsku. „Nemôžeme celkom akceptovať, že občan SR získa občianstvo Maďarska bez toho, aby kedykoľvek vstúpil na územie Maďarska,” dodal s tým, že to je troška zvláštna predstava o fungovaní medzinárodného práva. Na druhej strane premiér uznáva, že náš zákon môže vyvolať nespravodlivosti a môže spôsobiť určitú mieru diskriminácie. „Čakáme na rozhodnutie Ústavného súdu SR,” uzavrel. Skupina poslancov Národnej rady SR ešte vlani v septembri napadla ustanovenia zákona, ktoré sa týkajú straty slovenského štátneho občianstva. Komisár Vollebaek, ktorý dnes navštívil zmiešané územia, mal podľa Fica pozitívne dojmy. Rozprávali sa spolu o viacerých otvorených otázkach, okrem štátneho občianstva rozoberali aj problém Univerzity J. Selyeho v Komárne, ktorá nespĺňa podmienky v rámci komplexnej akreditácie. „Téma postavenia Rómov na Slovensku nebola predmetom rokovania,” doplnil Fico. O tejto téme sa bude komisár rozprávať s ministrom vnútra Robertom Kaliňákom.
László Solymos: S Knutom Vollebaekom sme diskutovali o postavení menšín po zmene vlády
10. októbra 2012 - (tasr)
O postavení menšín na Slovensku po zmene vlády diskutovali dnes v Bratislave podpredsedovia Mosta-Híd László Solymos a Ivan Švejna s vysokým komisárom OBSE pre menšiny Knutom Vollebaekom. TASR informoval Solymos. „Bol u nás prvýkrát a bol zvedavý na náš názor,” dodal Solymos. „Myslíme si, že zrušenie podpredsedu vlády pre menšiny a úradu podpredsedu vlády pre menšiny je krok späť,” odpovedal na otázku, ako Most-Híd hodnotil v rozhovore zmeny v situácii menšín po výmene vlády. „Na druhej strane vítame, že sa vytvoril úrad splnomocnenca pre národnostné menšiny. Význam to bude mať vtedy, keď bude reálne mať kompetencie, ktoré mu vyplývajú zo štatútu. Napríklad kontrolu legislatívy, ktorá sa týka menšín,” poznamenal Solymos. Hoci vládu vytvoril ako jediný subjekt Smer-SD, pozíciu splnomocnenca vlády pre menšiny obsadil zástupcom práve Mosta-Híd Lászlóm Nagyom. Podľa Solymosa hovorili s Vollebaekom aj o národnostnom minime, základnom dokumente, ktorý v septembri podpísal Most-Híd aj SMK, vytvorený bol v spolupráci s Okrúhlym stolom Maďarov na Slovensku. „Hovorili sme aj o zákone o štátnom jazyku a zákone o používaní národnostných jazykov menšín,” dodal Solymos. Predstavitelia strany Most-Híd tlmočili vysokému komisárovi svoje stanovisko k zákonu o dvojakom občianstve, rozprávali sa aj o Univerzite Jánosa Selyeho v Komárne.
József Berényi: Rokovania s vysokým komisárom OBSE potvrdzujú relevantnosť SMK
10. októbra 2012 - (tasr)
Predseda SMK József Berényi na dnešnom stretnutí s vysokým komisárom OBSE pre otázky národnostných menšín Knutom Vollebaekom otvoril široké spektrum menšinových tém od dvojakého občianstva cez jazykový zákon až po otázku statusu univerzity Jánosa Selyeho. Po rokovaní to potvrdil pre TASR. „Sme veľmi radi, že nás vysoký komisár navštívil aj z toho dôvodu, že sme mimoparlamentnou stranou a znamená to, že máme ešte určitú autoritu u týchto veľmi dôležitých zahraničných partnerov. Asi to vychádza aj z našich predošlých stretnutí, keď sme ešte boli v parlamente,” zdôraznil Berényi. Dodal, že Vollebaeka informovali o negatívnom demografickom trende, kde sčítania ľudu v prípade maďarskej menšiny ukazujú za 20 rokov pokles o 110.000 príslušníkov a aj v percentuálnom vyjadrení podiel občanov maďarskej národnosti na Slovensku klesol z 10,6 percenta v roku 1991 na 8,6 percenta dnes. „Tento negatívny trend nás oprávňuje k tomu, aby sme mali požiadavky na to, aby mala Slovenská republika inú menšinovú politiku,” vyhlásil. Podobne ako predtým Most-Híd aj SMK informovala vysokého komisára OBSE o podpísaní spoločného základného dokumentu, ktorý vznikol v spolupráci s Okrúhlym stolom Maďarov na Slovensku. „Najaktuálnejšia téma je zmena statusu Univerzity Jánosa Selyeho,” vyhlásil Berényi s tým, že vláda by mohla dať len nedávno založenej univerzite viac času na to, aby splnila akreditačné podmienky. Univerzite J. Selyeho totiž hrozí, že príde o svoj status a bude už len vysokou školou, nie univerzitou. „Hovorili sme o dvojakom občianstve, že je neakceptovateľné ak Slovenská republika umožňovala Slovákom žijúcim v zahraničí, aby získali dvojaké občianstvo v rokoch 1997 až 2005 a títo občania sa môžu zúčastniť parlamentných volieb na Slovensku, a takáto možnosť pre Maďarov žijúcich na Slovensku, ktorí získajú dvojaké občianstvo, neexistuje,” vyhlásil Berényi. O svojom vlastnom prípade, keďže sám požiadal o občianstvo Maďarskej republiky, s Vollebaekom nehovoril. „V januári som povedal, že som požiadal. Následne na to, ako zlyhala Radičovej vláda v zmene pôvodného zákona, som povedal, že už neinformujem o tom, čo sa udialo medzi tým, či mám, alebo nemám občianstvo Maďarskej republiky,” vysvetlil. „Dotkli sme sa veľmi krátko otázky Hedvigy Malinovej. Ja som sa pýtal, či táto téma rezonovala na stretnutí so zástupcami vlády, on potvrdil, že na to nebol čas, ale táto téma ho zaujíma,” dodal. S Vollebaekom dnes rokovali aj o jazykovom zákone, v ktorom podľa Berényiho Most-Híd počas vlády Ivety Radičovej nedokázal dostatočne presadiť niektoré odporúčania OBSE.
Knut Vollebaek navštívi Slovensko
9. októbra 2012 - (tasr)
Vysoký komisár OBSE pre otázky národnostných menšín Knut Vollebaek uskutoční v dňoch 9. - 11. októbra 2012 oficiálnu návštevu Slovenska. Návšteva je prejavom pokračujúceho otvoreného dialógu komisára s vládou Slovenskej republiky v otázkach súvisiacich s ochranou národnostných menšín na Slovensku. Témami rokovaní budú tiež otázky jazykovej legislatívy a legislatívy týkajúcej sa štátneho občianstva. Komisár sa počas návštevy SR stretne predsedom vlády SR R. Ficom, s podpredsedom vlády a ministrom zahraničných vecí a európskych záležitostí SR M. Lajčákom, podpredsedom vlády a ministrom vnútra SR R. Kaliňákom, ministrom kultúry SR M. Maďaričom, ministrom školstva, vedy, výskumu a športu SR D. Čaplovičom a splnomocnencom vlády SR pre národnostné menšiny L. Nagyom. Komisár vykoná návštevu na národnostne zmiešaných územiach, v Komárne sa stretne s predstaviteľmi samosprávy i Univerzity J. Selyeho. Uskutoční aj stretnutie s predstaviteľmi politických strán Most-Híd a SMK, ako aj s predstaviteľmi mimovládnych organizácií. TASR o tom informoval tlačový odbor Ministerstva zahraničných vecí a európskych záležitostí Slovenskej republiky.
Stála maďarská konferencia podporí zachovanie štatútu Selyeho univerzity
9. októbra 2012 - (tasr)
Účastníci 11. plenárneho zasadnutia Stálej maďarskej konferencie (MÁÉRT) sa dnes v Budapešti okrem iného dohodli, že všetkými možnými prostriedkami budú podporovať, aby sa zachoval štatút komárňanskej Univerzity J. Selyeho. Vyplýva to zo záverečného komuniké MÁÉRT-u, ktoré zverejnila maďarská tlačová agentúra MTI. MÁÉRT ocenil, že v rámci Okrúhleho stola Maďarov žijúcich na Slovensku SMK aj Most-Híd podpísali dokument týkajúci sa základných podmienok zachovania a rozvoja maďarskej menšiny na Slovensku. Predseda Strany maďarskej komunity József Berényi pripomenul, že je potrebné všetko podriadiť zvráteniu nepriaznivého trendu poklesu počtu Maďarov žijúcich na Slovensku. Na margo zmeny štatútu Selyeho univerzity predseda SMK poznamenal, že tá je príkladom toho, že budovanie národného štátu pokračuje na Slovensku podľa premyslenej koncepcie. Delegáti konferencie podporili, aby každý Maďar žijúci v zahraničí mohol využiť svoje volebné právo. V tejto súvislosti maďarský vicepremiér Zsolt Semjén zdôraznil, že parlament v roku 2014 už bude parlamentom všetkých Maďarov. Podľa Semjéna delegáti schôdzky rokovali o hospodárskych otázkach, o záležitostiach dvojakého občianstva a venovali sa aj problematike realizácie volebného práva zahraničných Maďarov. Záverečné vyhlásenie nepodpísali demokratický zväz ukrajinských Maďarov a opozičná Maďarská socialistická strana (MSZP). Vilmos Szabó z MSZP v súvislosti s nedávnou schôdzkou maďarského premiéra Viktora Orbána s predsedom vlády SR Robertom Ficom povedal, že socialisti nechápu, prečo sa predsedovia vlád nevenovali kauze Hedvigy Malinovej, otázke zachovania štatútu komárňanskej Univerzity J. Selyeho, slovenskému zákonu o štátnom jazyku a dvojakému občianstvu. MÁÉRT - maďarsko-maďarský summit - vznikol 20. februára 1999. Vláda Ferenca Gyurcsánya prerušila v roku 2004 sériu zasadnutí a hľadala iné formy konzultácií maďarskej vlády s organizáciami zahraničných Maďarov. MÁÉRT napokon po šesťročnej pauze zasadla v roku 2010 prvýkrát. Vlani 23. a 24. novembra sa konalo desiate plenárne zasadanie stálej konferencie.
Orbán: So SR chceme najskôr riešiť záležitosti, ktoré majú šancu na úspech
9. októbra 2012 - (tasr)
Maďarská strana chce do konca tohto roka vo vzťahu k Slovensku prediskutovať záležitosti, v ktorých je možné dosiahnuť výsledky, v roku 2013 potom prídu na rad všetky ostatné ťažšie otázky, ktoré sa týkajú národnostnej menšiny, vyhlásil dnes v Budapešti v úvode 11. plenárneho zasadnutia Stálej maďarskej konferencie (MÁÉRT) predseda maďarskej vlády Viktor Orbán. Podľa maďarskej tlačovej agentúry MTI premiér na stretnutí pripomenul, že slovensko-maďarská zmiešaná komisia funguje dobre. „Ak to bude takto pokračovať ďalej, bude to uľahčenie riešenia týchto otázok aj vo vládnych vzťahoch,” dodal. Orbán ocenil, že Slovensko má vedenie, ktoré „je priame”. „Aj Maďarsko má takúto vládu,” konštatoval s poznámkou, že ani jedna strana sa netají tým, že vzťahy Slovenska a Maďarska zaťažujú neriešené problémy. Maďarský premiér dodal, že tento rok bude systém vzájomných vzťahov plný slovensko-maďarských úspechov, čo však neznamená, že nasledujúci rok bude možné zachovať takúto atmosféru pri otvorení ťažkých otázok. Orbán v prejave pred zástupcami organizácií zahraničných Maďarov - zo Slovenska pozvali iba predstaviteľov SMK - vyjadril obavy z nacionalistického obratu v Rumunsku pri nadchádzajúcich parlamentných voľbách a ocenil vzťahy so Srbskom. V súvislosti s Ukrajinou predseda vlády poukázal na snahy o posilnenie vzájomnej dôvery. „Ukrajinsko-maďarské vzťahy dnes nie sú lepšie než aké boli pred rokom. Neboli zlé, ani teraz nie sú zlé, ale nie sú ani lepšie,” konštatoval. Orbán podčiarkol, že jeho krajina splní svoju ústavnú povinnosť - bude podporovať spoločenstvá Maďarov žijúcich za hranicami, jednak preto, aby tieto spoločenstvá boli úspešnejšie, ale aj preto, aby ich vzťahy s materskou krajinou mohli byť silnejšie.
MÁÉRT - maďarsko-maďarský summit - vznikol 20. februára 1999. Vláda Ferenca Gyurcsánya prerušila v roku 2004 sériu zasadnutí a hľadala iné formy konzultácií maďarskej vlády s organizáciami zahraničných Maďarov. MÁÉRT napokon po šesťročnej pauze zasadla v roku 2010 prvýkrát. Vlani 23. a 24. novembra sa konalo desiate plenárne zasadanie stálej konferencie.
Maďari a „maďarskejší“ Maďari na Stálej maďarskej konferencii
9. októbra 2012 - (tasr)
Maďarská vláda zvolala nadnes Stálu maďarskú konferenciu (MÁÉRT), informuje ľavicový denník Népszava, podľa ktorého zoznam pozvaných hostí svedčí o tom, že medzi zahraničnými Maďarmi sú Maďari a „maďarskejší” Maďari. Už vôbec podľa novín neprekvapuje, že jedna z maďarských strán na Slovensku - parlamentná strana Most-Híd vedená Bélom Bugárom - ani teraz nebola pozvaná na schôdzku maďarských organizácií Karpatskej kotliny. Pritom z rumunského Sedmohradska pozvali strany, ktorých podpora dosiahla len pol percenta oprávnených voličov. Pre maďarskú vládu je podľa denníka zrejme principiálnou otázkou, aby strana Most-Híd, ktorá sa nepovažuje za výhradne maďarskú, nebola pozvaná, napriek tomu, že v jarných parlamentných voľbách dostala opäť viac hlasov než Strana maďarskej komunity (SMK). SMK sa vo voľbách znova nedostala do parlamentu a pred dvoma týždňami zmenila svoje meno.
V. Orbán: Maďarsko musí v záujme úspechu vybudovať moderný národ
„Dvojtretinové poverenie“ na štrukturálne zmeny
8. októbra 2012 - (tasr)
Maďarská vláda získala “dvojtretinové poverenie”, aby vytvorila štrukturálne zmeny v záujme úspechu Maďarska. K tomu je potrebné vybudovať moderný národ, ktorého piliermi budú zníženie štátneho dlhu, rast konkurencieschopnosti, zastavenie demografického prepadu a obnova spoločenstva Maďarov žijúcich vo svete. Povedal to dnes v Budapešti predseda maďarskej vlády Viktor Orbán pri otvorení druhej schôdzky Rady diaspóry Maďarov, ktorá združuje organizácie Maďarov rozptýlených vo svete. Podľa maďarskej tlačovej agentúry MTI Orbán zdôraznil nutnosť zachovania politickej stability. Maďarský premiér uviedol, že už nemožno žiť tak, ako sa žilo doteraz. Jedno obdobie európskych dejín sa uzatvára. Premena v západnej Európe podľa jeho slov spôsobuje vážnejšie problémy, pretože v strednej Európe sa v podstate nerozvinul systém prosperity. Orbán sa prihováral za spoluprácu strednej Európy s Nemeckom a v tejto súvislosti poznamenal, že ak Maďarsko neurobí chyby, potom na budúci rok už bude môcť spoločne rásť s nemeckým hospodárstvom. Rada maďarskej diaspóry, ktorá je spoločným fórom organizácií Maďarov žijúcich vo svete a ktorej úlohou je zohľadniť špecifické požiadavky a záujmy žijúcich v diaspóre, bola založená vlani v novembri.
Komárno - Maďarské divadelníctvo si pripomenie 60. výročie svojho vzniku
10. októbra 2012 - (tasr)
V priestoroch Jókaiho divadla v Komárne sa v piatok (12. 10.) uskutoční vernisáž s názvom 60 rokov na divadelných doskách, ktoré znamenajú svet. Výstavu pripravilo Slovenské národné múzeum - Múzeum kultúry Maďarov na Slovensku (SNM - MKMS) v spolupráci s Občianskym združením Tradície a hodnoty a Jókaiho divadlom. TASR o tom informovala pracovníčka SNM - MKMS Sylvia Sipos. „Na výstave, ktorá bude otvorená pre verejnosť do 30. júna 2013, predstavíme históriu maďarského divadelníctva na Slovensku na základe historických dokumentov, textov a fotografií - originálov a ich reprodukcií, ako aj divadelných scén a pomôcok, ktoré budú sprístupnené nielen klasickými spôsobmi, ale tiež cez multimediálne inštalácie,“ uviedla Sipos s tým, že na pamiatku 37 zosnulých hercov Jókaiho divadla vytvorili v rámci jubilejnej výstavy takzvanú „Nebeskú lóžu“, kde prostredníctvom audio a videonahrávok oboznámia autori výstavy návštevníkov s umeleckou dráhou významných členov divadla. „V neposlednom rade predstavíme aj dobové dokumenty. Medzi ne patrí historicky prvé predstavenie maďarského divadla na Slovensku, ktoré členovia komárňanského súboru ešte pod názvom Maďarské oblastné divadlo predviedli v roku 1957, ako aj dokumenty z ďalších úspešných inscenácií zo 60. alebo 70. rokov. Výstavu otvorí splnomocnenec vlády SR pre národnostné menšiny László A. Nagy. „Audiovizuálne dokumenty sme získali z Rozhlasu a televízie Slovenska, Slovenského filmového ústavu a z archívu Jókaiho divadla. Scenáristami výstavy sú Sándor Papp ml., Réka Szabó a Emese Varga,“ vysvetlila Sipos. Výstava sa realizuje s finančnou podporou Úradu vlády SR.
Rimavská Sobota: Slovenské a maďarské deti budú vzájomne spoznávať svoje lesy
10. októbra 2012 - (tasr)
Spoločný projekt venovaný deťom základných a stredných škôl zo Slovenska a Maďarska začnú realizovať v odštepnom závode Lesy SR v Rimavskej Sobote vo štvrtok 11. októbra. Ako TASR informoval hovorca štátneho podniku Vlastimil Rezek, v nasledujúcich mesiacoch podnik Lesy SR spolu s kolegami z maďarského Egererdő zorganizuje viacero súťaží, ktorých vyvrcholením bude výmenný zahraničný tematický pobyt. Výmenný pobyt nazvali Štyri dni s lesníkom. Získa ho päť víťazných družstiev z každej krajiny. Vo štvrtok (11. 10.) sa v Rimavskej Sobote uskutoční úvodná konferencia. „Spoločný projekt Lesníci deťom má oboznámiť deti aj dospelých s lesom ako súborom rastlín, živočíchov, prostredia a vzájomnými vzťahmi medzi nimi, s prácou lesníkov, hospodárením v lesoch vo všetkých jeho etapách, ťažbou a spracovaním dreva s využitím ekologických technológií. Na konferencii bude vyhlásená literárno-výtvarnú súťaž pre žiakov druhého a štvrtého ročníka základných škôl v okrese Rimavská Sobota a v meste Eger pod názvom Les rozpráva,” informoval Rezek.
Z dvoch mostov cez Ipeľ môže byť jeden. Drahší, ako boli pôvodné dva
8. októbra 2012 - (tasr)
Výstavba nových mostov cez Ipeľ sa komplikuje. Podľa pôvodných plánov mali byť na juhu Nitrianskeho kraja postavené dva. Jeden medzi slovenskou obcou Chľaba a maďarskou dedinou Ipolydamásd a druhý medzi Pastovcami a Vámosmikolou na maďarskej strane. Financie na stavbu majú ísť z fondov Európskej únie. Takzvaným lídrom projektu je maďarská strana. Tá najnovšie prišla s návrhom, aby sa postavil iba jeden most pri obci Chľaba. Zástupca maďarského prípravného tímu Gábor Kardos to svojim slovenským partnerom oznámili na pondelkovom rokovaní zastupiteľstva Nitrianskeho samosprávneho kraja. Podľa predsedu nitrianskej župy Milana Belicu je príprava výstavby zdĺhavá a skrýva v sebe množstvo rizík. „My máme záujem o to, aby ľudia most mali, ale je nutná partnerská dohoda, v ktorej musí byť ustanovené kto vypracuje projekt, kto bude niesť zodpovednosť a kto ho bude riadiť a množstvo ďalších vecí. Takáto zmluva nám z maďarskej strany stále nebola predložená, takže dnes ani nemáme o čom rozhodovať,” skonštatoval Belica. Predseda Nitrianskeho VÚC upozornil aj na zmeny v pôvodnom projekte. Z nich vyplýva, že sa nový most pri obci Pastovce nepostaví a premostenie neďaleko Chľaby si vyžiada väčšie náklady. „My most chceme. Už rokujeme o ňom päť alebo šesť rokov, ale nie za každú cenu. Za cenu rizík, ktoré by tento kraj, a samozrejme, aj daňových poplatníkov stáli obrovské náklady. Takže ja, pochopiteľne, musím zastávať taký postoj, že most áno, ale v pôvodných parametroch, a samozrejme, že to musí schváliť zastupiteľstvo,” skonštatoval. Podľa pôvodných zámerov mali byť postavené cez Ipeľ dva mosty, za ktoré by slovenská strana prostredníctvom fondov EÚ zaplatila 1 940 983 eur. Spolufinancovanie kraja by pri tom bolo vo výške 97 099 eur. Zo zmien navrhnutých maďarskou stranou vyplýva, že by sa postavil iba jeden most pri Chľabe. Slovensko by však prispelo sumou 4 105 338 eur. Z toho by bolo spolufinancovanie Nitrianskeho samosprávneho kraja vo výške 205 266,90 eura. Belicovi sa takéto riešenie nepozdáva. „Pôvodne tam boli navrhnuté jednoduché mosty, ktoré spájali oba brehy. To sme chceli aj my a vyslovene som žiadal, aby výstavbu nepredražovali. Dnes je situácia taká, že z dvoch mostov, ktoré mali byť postavené v Pastovciach a Chľabe, je iba jeden most a ten je drahší ako predchádzajúce dva. Tak tomu už naozaj nerozumiem,” skonštatoval Belica. Kardos v pondelok prisľúbil, že návrh partnerskej zmluvy pošle maďarská strana na Úrad župy už na budúci týždeň. Belica však pripomína, že vyjednávanie o zmluvných podmienkach sa môže pretiahnuť a výstavba mosta sa už v programovom období 2007 až 2013 nemusí stihnúť. „Je dôležité, aby všetko bolo transparentné a čisté. Nemôžeme riskovať, že pre nejaké pochybenie budeme musieť vrátiť peniaze, prípadne nám ich Brusel vôbec nevyplatí a budeme musieť celú výstavbu zaplatiť zo svojho rozpočtu. Tá čiastka štyri milióny eur je taká veľká, že by to mohlo kraj položiť,” zdôraznil Belica. Poslanci nitrianskej župy v pondelok preto informáciu maďarskej strany vzali iba na vedomie a ďalším postupom sa nezaoberali. Zároveň svojho partnera požiadali, aby Nitriansky samosprávny kraj predložil zmluvu o spolupráci a s ňou aj ďalšie dokumenty potrebné na výstavbu mosta cez Ipeľ.
Na klobásový festival očakávajú v Békešskej Čabe 100.000 hostí
8. októbra 2012 - (tasr)
Na 16. ročník Klobásového festivalu v Békešskej Čabe - v centre dolnozemských Slovákov, ktorý sa bude konať od 19. do 22. októbra, očakávajú organizátori účasť 100.000 návštevníkov. Festival, ktorý je najväčším gastronomickým podujatím Dolnej zeme, je okrem príležitosti na zábavu aj miestom odbornej prezentácie maďarských a zahraničných producentov klobásy. Vlani na festival, ktorý ponúka súťaže vo výrobe klobásy, ukážky zabíjačky a množstvo atraktívnych sprievodných udalostí, prišlo takmer 100.000 hostí. Z nich desať percent zo zahraničia, mnohí zo Slovenska. Tradičná čabianska klobása je synonymom kvality, pri zrode ktorej stáli Slováci žijúci v Békešskej Čabe a v iných lokalitách Dolnej zeme.
http://csabaikolbaszfesztival.hu/46/cabiansky-klobasovy-festival
Už vyberajú príslušníkov budúcej Parlamentnej stráže
8. októbra 2012 - (tasr)
Výber budúcich príslušníkov maďarskej Parlamentnej stráže, ktorých úlohou od 1. januára 2013 bude strážiť parlament, predsedu parlamentu a poriadok v rokovacej sále, sa ukončí tento týždeň. Ako dnes uviedol maďarský denník Magyar Hírlap, vybraných 349 príslušníkov stráže absolvuje špeciálny výcvik. Členov novej Parlamentnej stráže, ktorí dostanú špeciálne uniformy, vyberá Celoštátne veliteľstvo polície (ORFK). V zmysle zverejnených požiadaviek musia mať muži výšku najmenej 180 cm, ženy 170. Okrem toho musia zodpovedať presne stanoveným požiadavkám fyzických schopností a musia sa podriadiť aj psychologickému testu. O zriadení stráže rozhodol predseda parlamentu László Kövér. Príslušníci stráže môžu použiť aj donucovacie prostriedky voči „nespratným” poslancom, ak to predsedajúci uzná za vhodné. V súčasnosti sa o bezpečnosť a poriadok v zákonodarnom zbore stará 266 policajtov, ktorí sú príslušníkmi Pluku na ochranu ústavných činiteľov. V maďarskej histórii už existovala parlamentná stráž, ktorú zriadili v roku 1912 na ochranu parlamentu. Vtedajších 58 strážcov dozeralo tiež aj na poriadok v rokovacej sále.
Bernolák je vzorom vedca, ktorého práca má význam
Apolitickí s politickými dôsledkami - Siahol po živom jazyku národa
7. októbra 2012 - (sita)
Anton Bernolák je podľa historika Petra Mulíka vzorom vedca, ktorý od svojich študentských rokov húževnato pracoval na poli literatúry, teológie a jazykovedy. Ako povedal Mulík v rozhovore pre agentúru SITA, jeho vedecká práca má dejinný význam, lebo v historickej perspektíve definitívne prelomila pochybnosti o jazykovej samobytnosti Slovákov. „Kodifikovaný samostatný jazyk z roku 1787 bol predpokladom pre uvedomenie si národnej identity a individuality. Existujú viaceré typológie spisovných jazykov. Bernolákom kodifikovaný jazyk niektorý označujú z hľadiska aktívnych a pasívnych používateľov za integračný typ s univerzalistickými tendenciami,“ upozornil Mulík, podľa ktorého jeho integračnosť spočíva v úsilí zjednotiť používateľov spisovného jazyka v rámci kodifikovanej formy. Aj keď bernolákovci neboli podľa Mulíka tvorcami nejakého politického programu, účinok ich diela - vymedzenie národnej identity na princípe samostatného jazyka - bol v konečnom dôsledku politický. „Antonovi Bernolákovi nechýbalo slovanské a slovenské povedomie, ktoré bolo budované na vedeckom poznaní. Pri svojich výskumoch poznal a citoval práce o pôvode hlaholského a cyrilského písma. Preštudoval a vo svojich publikáciách použil aj diela o rozšírení, význame, reči a kultúre Slovanov, čo si nemožno vysvetliť ináč, len ako zámer posilniť ich národné povedomie, zvlášť Slovákov, čo malo slúžiť aj ako podklad pre obrannú polemiku s nepriateľmi Slovanov v Uhorsku,“ uviedol Mulík. Bernolák je podľa historika nepolitickou osobnosťou s celonárodným a nadnárodným významom, ktorá predstavuje prvú etapu slovenského národno-emancipačného procesu (1780 - 1820). „Cieľavedome a uvážene siahol po živom jazyku svojho národa. Generácia bernolákovcov začala tento jazyk v uzákonenej podobe (1787) používať ako spisovný jazyk, ktorý sa stal nezastupiteľným prostriedkom pre kultúrne, sociálne a hospodárske povznesenie Slovákov,“ zdôraznil Mulík. Anton Bernolák dovŕšil kodifikáciu slovenčiny veľkým šesťdielnym slovníkom pod názvom Slowár slowenskí, česko-latinsko-ňemecko-uherskí (1825 - 1827). Ten je podľa Mulíka obdivuhodným jazykovým dielom a slovenčinu zrovnoprávňuje s inými jazykmi, ale zároveň umožňuje spojenia medzi jednotlivým národmi v celosvetovom (latinčina) a stredoeurópskom priestore (Česi, Nemci, Maďari). Pripomenuli sme si 250. výročie narodenia Antona Bernoláka a v roku 2013 uplynie 200 rokov od jeho úmrtia. UNESCO na návrh Slovenskej republiky zaradilo výročie narodenia tohto velikána do zoznamu svojich výročí. Bernolák sa narodil 3. októbra 1762 v Slanici a zomrel 15. januára 1813 v Nových Zámkoch.
Zastupiteľské úrady SR pomáhali v zahraničí počas leta pri 95 prípadoch úmrtia
7. októbra 2012 - (tasr)
Slovenské zastupiteľské úrady (ZÚ) v zahraničí podali počas letnej turistickej sezóny (LTS) pomocnú ruku pri 95 prípadoch úmrtia a 59 prípadoch zranení či úrazov. Najväčší počet úmrtí, a to 56, bol evidovaný na území Českej republiky. Tieto prípady však nesúvisia priamo s letnou turistickou sezónou. Oproti minulému roku ide o pokles, keďže vtedy bolo evidovaných 117 prípadov úmrtia a 76 prípadov zranenia. Na porovnateľnej úrovni sa pohybovali požiadavky na konzulárnu asistenciu ako takú. Išlo o 366 prípadov oproti vlaňajším 372. Najčastejšia žiadosť o pomoc sa týkala vydania náhradného cestovného dokladu, pričom pod frekvenciu sa podpísala aj zmena ohľadom zápisu dieťaťa v pase rodiča. Počas LTS bolo vydaných 1238 dokladov, čo predstavuje takmer 50-percentný nárast oproti roku 2011. Konzulárnu službu zabezpečovalo 74 zastupiteľských úradov a generálnych konzulátov SR v zahraničí. Podieľali sa na nej aj niektoré zo 164 slovenských honorárnych konzulátov. „Činnosť konzulárnych pracovísk sa počas LTS obsahovo nelíši v porovnaní so zvyškom roka. Rozdiel spočíva vo vyššom počte občanov, ktorí potrebujú konzulárnu asistenciu,” priblížila pre TASR riaditeľka tlačového odboru ministerstva zahraničných vecí a európskych záležitostí Renáta Goldírová. Hlavnými turistickými destináciami boli Chorvátsko, Turecko, Egypt, Taliansko, Grécko, Bulharsko, Tunisko, Španielsko, Česko, Maďarsko, Francúzsko a Cyprus.
Odborári vytvorili živú reťaz zo Štúrova do Ostrihomu.
Upozornili na nedôstojnú prácu
Na zhoršujúce sa pracovné, platové podmienky a na zvyšujúcu sa nezamestnanosť mladých sa snažili upozorniť odborári v Štúrove. Spolu s maďarskými kolegami vytvorili v nedeľu živú reťaz na hraničnom Moste Márie Valérie. Za hlavný problém označili agentúrnu prácu. Podľa Luca Triangela z bruselskej odborovej centrály IndustriALL sa firmy čoraz viac snažia znižovať počty svojich kmeňových zamestnancov a naberajú pracovné sily skôr cez rôzne sprostredkovateľské agentúry. Takýmto zamestnancom platia menej, neviaže ich s nimi štandardná pracovná zmluva. Keď ich nepotrebujú, ľahko sa ich zbavia a nemajú s tým takmer nijaké náklady.
Gabčíkovo - Na hrádzi Dunaja sa realizuje výstavba a rekonštrukcia cyklotrasy
7. októbra 2012 - (tasr)
Milovníkov bicyklov určite poteší informácia, že v súčasnosti sa koná rekonštrukcia a výstavba nového úseku konštrukcie vozovky cyklistickej komunikácie na ľavostrannej hrádzi rieky Dunaj v strednej časti Žitného ostrova. TASR informoval starosta obce Gabčíkovo Iván Fenes. „V Gabčíkove v okrese Dunajská Streda sa zastavujú cykloturisti veľmi často. Využívajú tu medzinárodnú dunajskú cyklotrasu, na ktorej možno zo sedadla spoznať tri hlavné mestá. Celková dĺžka trate je z Viedne cez Bratislavu, Gabčíkovo až do Budapešti približne 275 kilometrov,“ priblížil Fenes. V rámci rekonštrukcie sa na existujúcu asfaltovú vozovku rozprestrie a zavalcuje nová asfaltová obrusná vrstva krytu v hrúbke 50 mm a nová vrstva krytu sa rozprestrie na vozovku komunikácie na hrádzi. Podľa jeho ďalších slov v rámci výstavby sa zhotoví spevnená asfaltová vozovka cyklistickej trasy na hrádzi. Na štrkovú vrstvu sa nanesie infiltračný postrek, uložia a zavalcujú sa dve asfaltové vrstvy. Dĺžka asfaltovej vozovky je 2,3 km. Celková plocha rekonštrukcie bude 20.774 m2 a celková plocha výstavby bude 8130 m2. Rekonštrukcia a výstavba sa uskutočňuje v rámci vzájomného prepojenia turistických stredísk a ciest prostredníctvom kompy cez staré koryto Dunaja medzi obcami Gabčíkovo a Dunaremete. „Kým nezačne kompa premávať, dunajská cyklistická trasa do Maďarska vedie cez Komárno. Cestičky sa nachádzajú väčšinou na hrádzi s celkom dobrou asfaltkou, len asi 20-kilometrový úsek pred Komárnom je schodnejší skôr pre lepšie vybavené cestné bicykle,“ uviedol starosta. Dodal, že množstvo pohodlných cyklistických chodníkov vedie takisto pozdĺž druhej strany Dunaja v susednom Maďarsku. Už druhý rok poskytuje pre turistov z Dunajskej Stredy do Gabčíkova tamojší mestský úrad a autobusová spoločnosť cyklobus. Premáva od apríla do konca septembra. Prispôsobený autobus pre cyklistov jazdí niekoľkokrát za deň a využívajú ho aj turisti z Bratislavy, ktorí z hlavného mesta do Dunajskej Stredy pricestujú vlakom spoločnosti RegioJet, ktorý je tiež prispôsobený na prevoz bicyklov.
Ceny benzínov v únii klesajú, Maďari tankujú najlacnejšie
6. októbra 2012 - (sita)
Ceny benzínov v Európskej únii klesajú, priemerná hodnota nafty v porovnaní s predchádzajúcim týždňom sa takmer nezmenila. Benzíny uplynulý týždeň zlacneli v 18-tich krajinách únie, naopak zdraženie pocítili v siedmych štátoch. Naftu lacnejšie tankovali v 16-tich krajinách, drahšie zase v ôsmych. Informoval o tom Tomáš Novotný z AUTOsme.sk. Najväčší rast cien benzínov a nafty za posledný týždeň pocítili v Dánsku, kde benzín zdražel o 0,050 eur na liter a nafta 0,028 eur na liter a vo Švédsku, v ktorom stúpol benzín o 0,034 eur na liter a nafta o 0,022 eur na liter. Tešiť z lacnejšieho benzínu sa môžu v Maďarsku, kde ceny klesli najviac, a to o 0,045 eur za liter a v Nemecku o 0,044 eur na liter. Nafta zase najviac zlacnela v Írsku o 0,032 eur na liter a na Cypre o 0,031 eur na liter. V rámci únie klesali ceny LPG najvýraznejšie v Luxembursku o 0,023 eur na liter a v Bulharsku o 0,015 eur na liter. Drahšieho LPG sa dočkali v Poľsku, kde sa jeho cena zdvihla o 0,008 eur na liter a v Česku o 0,007 eur na liter. „Slovensko je tretí týždeň po sebe na 16. mieste v rebríčku najnižších cien benzínov v štátoch Európskej únie. V rebríčku najnižších cien nafty sme stúpli z 18. na 16. miesto,“ uviedol Novotný. Ako pokračoval, na Slovensku sú benzíny oproti priemeru únie lacnejšie o 7,4 centu za liter a priemerná cena nafty v únii je v porovnaní s nami vyššie o 3,5 centu za liter.
Na pamiatku aradských mučeníkov spustili štátnu vlajku na pol žrde
6. októbra 2012 - (tasr)
Na budapeštianskom Kossuthovom námestí dnes s vojenskou poctou vztýčili a potom spustili maďarskú štátnu vlajku na pol žrde. Dňom národného smútku si v Maďarsku pripomínajú pamiatku aradských mučeníkov - popravených generálov uhorskej revolúcie v roku 1848. Pietneho aktu, na ktorom prečítali mená 13 popravených dôstojníkov, sa zúčastnil predseda maďarskej vlády Viktor Orbán, šéf rezortu národných zdrojov Zoltán Balog, ako aj predstavitelia cirkví a diplomatického zboru. V roku 1848 po világošskej kapitulácií, ktorá znamenala koniec uhorskej revolúcie, rakúske vojská 6. októbra popravili v Arade 12 uhorských generálov a jedného plukovníka, ktorí sa stali národnými mučeníkmi. V Pešti v ten istý deň popravili aj prvého maďarského premiéra Lajosa Batthyányho, ktorý stál na čele prvej nezávislej vlády. S verejnou poctou ho mohli pochovať až 9. júna 1870. Maďarská vláda v novembri 2001 rozhodla, že deň aradských mučeníkov bude dňom národného smútku.
V Budapešti zbili oblastného predsedu Židovskej náboženskej obce
6. októbra 2012 - (tasr)
Predsedu Židovskej náboženskej obce južnopeštianskej oblasti Andrása Kerényiho zbili 5. októbra večer dvaja mladíci. Muža napadli, keď vychádzal zo synagógy, informovala maďarská tlačová agentúra MTI. „Smradľaví židia, zdochnete”, kričali útočníci, ktorí ho kopli do brucha. Privolaná polícia prišla v krátkom čase na miesto činu s dvoma autami a mladíkov zadržala v mieste ich bydliska, povedal pre MTI výkonný riaditeľ Zväzu židovských náboženských obcí Gusztáv Zoltai. Bývalého hlavného rabína Maďarska Józsefa Schweitzera slovne napadli na ulici 5. júna. Neznámy muž mu nadával a vyhlásil, že nenávidí všetkých židov. Útok vtedy odsúdil prezident János Áder i maďarská vláda. V tom istom mesiaci pri budapeštianskej synagóge neznámi páchatelia zbili aj staršieho muža pre jeho židovský pôvod. Mladíci najskôr 70-ročnému mužovi, ktorý zo strachu zostal v anonymite, nadávali, potom do neho strkali, bili ho päsťami a zhodili ho na zem.
Kráľ Madagaskaru Móric Beňovský má pomník v rodnom Vrbovom
6. októbra 2012 - (sita)
Pamätník venovaný kráľovi Madagaskaru, cestovateľovi a dobrodruhovi Móricovi Beňovskému odhalili 5. októbra 2012 na Námestí slobody v jeho rodnom Vrbovom v okrese Piešťany. Pamätník tvorí bronzová socha Beňovského, ktorý sedí na zemeguli. Po obvode železobetónovej „zemegule“ je mozaika zobrazujúca momenty zo života najznámejšieho rodáka z Vrbového. Dielo Igora Piačku a Antona Gábrika radnica zaplatila z daru, ktorý mestu venoval Gerhard - Hermann Horst, konateľ tamojšej firmy. Na slávnosti bola prítomná aj Alžbeta Ambrozyová, Beňovského potomok po dcére Žofii a honorárny konzul Madagaskaru v Maďarsku Richard Randrijanasolo Lalarison. Odhalenie pamätníka bude podľa primátora Jána Jánošku pre Vrbové významnou udalosťou, pretože Beňovský stále priťahuje ľudí nielen zo Slovenska, ale aj Maďarska a Poľska. Jánoška priznal, že bez finančného daru Gerharda - Hermana Horsta by si mesto takéto dielo nemohlo dovoliť. Pamätník vysoko ocenil aj predstaviteľ filmového Beňovského, herec Jozef Adamovič. „Keď som pred štyridsiatimi rokmi dostal do ruky scenár trinásťdielneho seriálu Vivat Beňovský, tak som sa išiel pozrieť do jeho rodiska. Nenašiel som tu prakticky žiadnu stopu, ktorá by ho pripomínala,“ povedal. Dodal, že odvtedy sa veľa zmenilo a dnes je vidieť, že ľudia v mestečku pri Piešťanoch sú na slávneho rodáka hrdí. Ešte pred slávnostným aktom odhalenia pamätníka sa konalo slávnostné zasadnutie mestského zastupiteľstva, na ktorom si Cenu mesta Vrbové prevzala Alžbeta Ambrozyová. Matúš Móric Michal František Serafín August Beňovský bol rodákom z Vrbového a bol prvým Európanom, ktorý sa plavil v severnej časti Tichého oceánu. Stalo sa tak sedem rokov pred Jamesom Cookom. Počas svojho ani nie 40-ročného života navštívil štyri kontinenty (Európu, Áziu, Afriku a Ameriku) a bol tiež prvým slovenským autorom celosvetového bestselleru (Pamäti a cesty). V roku 1776 ho na Madagaskare vyhlásili za kráľa kráľov, čím získal mocenský vplyv v severovýchodnej časti tohto ostrova. Na Madagaskare strávil štyri roky svojho života. Padol v boji s francúzskym komandom na Východnom myse pri meste Antalaha, kde mu v tomto roku odhalili pamätník a pomenovali po ňom námestie.
Maďarský sudca pochválil zneuctenie Horthyho sochy
Sudca považuje poliatie sochy vojnového regenta červenou farbou za spoločensky užitočné upozornenie. - Za vášnivú politiku platia v Maďarsku sochy
5. októbra 2012 - (Peter Morvay - Sme)
Maďarsko žije sporom o sochy. Vládnuce sily svoje ideové sympatie rady vyjadrujú stavaním sôch im blízkych historických postáv. Oponenti zase svoj nesúhlas prejavujú polievaním týchto sôch červenou farbou. Obeťou útoku sa stala socha Kemala Atatürka, odhalená pred týždňov na budapeštianskom námestí, ktoré tiež premenovali po zakladateľovi moderného Turecka. O dva dni neskôr už sochu niekto oblial červenou. Meno námestia a socha vyvolali protesty Grékov a Arménov žijúcich v Maďarsku. Tí druhí považujú Atatürka za spoluvinníka genocídy Arménov v Turecku v roku 1915. Nový spor prišiel krátko potom, čo vláda Viktora Orbána vyvolala celosvetové protesty Arménov, keď vydala domov azerbajdžanského dôstojníka Ramila Safarova. Ten si pôvodne odpykával v Budapešti doživotný trest, lebo v roku 2004 zabil sekerou svojho arménskeho kolegu z kurzu NATO. Budapešť dúfala, že odovzdaním vraha získa azerbajdžanské investície. V máji tohto roku ľavicový aktivista Péter Dániel polial červenou farbou čerstvú sochu medzivojnového maďarského regenta Miklósa Horthyho v Kereki južne od Balatonu. Súd minulý týždeň Dániela odsúdil na pokutu za poškodenie cudzieho majetku. Sudca však dodal, že mal samotný čin „morálne pozitívny obsah a bol spoločensky užitočným upozornením“. Za toto vyjadrenie si sudca vyslúžil pokarhanie od nadriadených. Funguje to aj naopak. V stredu v Siofóku pri Balatone niekto opäť polial bielou farbou sochu medzivojnového ľavicového politika Mihálya Károlyiho. Socha pôvodne stála pred budapeštianskym parlamentom, vedenie mesta z vládneho Fideszu však v lete rozhodlo o jej odstránení.
Česi aj Maďari majú väčší majetok ako Slováci
5. októbra 2012 - (tasr)
Postupné naštartovanie rastu finančných aktív po svetovej finančnej kríze sa minulý rok zastavilo. - V minulom roku zaznamenali domácnosti na Slovensku nárast čistého majetku na obyvateľa o 16,7 percenta. Z dlhodobého hľadiska je slovenský rast čistého majetku na obyvateľa (priemerná ročná miera od roku 2000 je - 2,6 %) menej pozitívny, najmä v porovnaní s priemerom v regióne strednej a východnej Európy (+ 11,6 %). Tieto zlé výsledky majú korene najmä v náraste dlhu domácností. Vyplýva to zo štúdie Global Wealth Report, ktorú každoročne koncom septembra zverejňuje skupina Allianz. Štúdia podrobne skúma aktíva a dlhy domácností vo viac ako 50 krajinách po celom svete. V globálnom porovnaní je Slovensko na 41. mieste v rebríčku s priemernou hodnotou čistého majetku 1938 eur na obyvateľa. Hrubý majetok slovenských domácností dosahujú výšku 8156 eur, vysoká zadlženosť ich zráža pod priemer regiónu. Tento rebríček roky vedie Švajčiarsko (čisté finančné aktíva na obyvateľa vo výške 138 062 eur), na druhom a treťom mieste sa nachádzajú Japonsko a Spojené štáty. Postupné naštartovanie rastu finančných aktív po svetovej finančnej kríze, ktoré prebiehalo v predchádzajúcich rokoch, sa minulý rok zastavilo. Finančné aktíva celosvetovo na obyvateľa narástli len o 0,6 percenta, zatiaľ čo v rokoch 2009 a 2010 rástli o viac ako 7,8, respektíve 9,7 percenta. Tento negatívny vývoj je spôsobený primárne nízkym rastom hrubých finančných aktív. Hoci sa hranicu 100 biliónov eur podarilo v roku 2011 prekonať, a to najmä pre slabé euro, rast globálnych finančných aktív domácností na 103,3 biliónov eur znamenal rast len o 1,6 percenta a na obyvateľa len 0,8 percenta. Podľa štúdie Národnej banky Slovenska sa finančné aktíva slovenských domácností vyznačujú niekoľkými významnými znakmi. V porovnaní s ostatnými krajinami regiónu je to najmä relatívne silná orientácia domácností na hotovosť, nízke investície domácností do akcií a podiel v životnom poistení a v dôchodkových fondoch.
Orbán: Maďarsko necíti povinnosť prijať euro
10. októbra 2012 - (sita)
Maďarsko nemá povinnosť prijať spoločnú európsku menu a urobiť tak teraz by bolo nezodpovedné, povedal v rozhovore pre nemecký denník Handelsblatt maďarský premiér Viktor Orbán. Urobil tak deň pred štvrtkovým stretnutím s nemeckou kancelárkou Angelou Merkelovou v Berlíne. Budapešť podľa kontroverzného maďarského lídra necíti iba na základe podpisu prístupovej zmluvy s Bruselom povinnosť vstúpiť do spoločnej menovej únie, hoci v dokumente takýto záväzok je. „V čase, keď sme podpisovali prístupovú zmluvu, bola eurozóna úplne iným miestom. Záväzok vstúpiť do menovej únie preto nemôže byť automatický,” povedal Orbán v rozhovore pre zajtrajšie vydanie Handelsblatt, ktorého úryvky zverejnili v stredu večer. Maďarský líder zároveň poukázal na juhoeurópske krajiny, ktoré podľa neho prijali euro priskoro. „Neboli na to pripravené. Neurobíme rovnakú chybu,” dodal rodák zo Székesfehérváru.
Maďarsko sa nezaobíde bez pomoci MMF, varuje Fitch
9. októbra 2012 - (topky.sk)
Ratingová agentúra Fitch v stredu varovala Maďarsko pred negatívnymi následkami kolapsu rokovaní o pomoci od Medzinárodného menového fondu (MMF). Maďarský premiér Viktor Orbán tento týždeň uviedol, že pokiaľ sa vláda s fondom nedohodne, môže sa krajina v budúcom roku zaobísť aj bez preventívnej úverovej linky. Podľa predstaviteľa ratingovej agentúry by to znamenalo, že výhľad ratingu Maďarska zostane negatívny, čo znamená možnosť ďalšieho zníženia. „V poslednom čase sme zaznamenali úvahy, že Maďarsko by to mohlo zvládnuť samo, čo nás znepokojuje. Majú problémy, na trhoch je veľká nestabilita a nie sú v takej situácii, aby to dokázali zvládnuť,” uviedol Paul Rawkins, riaditeľ oddelenia pre rozvíjajúce sa európske ekonomiky v agentúre Fitch. Na otázku, či Maďarsku v prípade krachu rozhovorov hrozí zhoršenie ratingu, priamo neodpovedal. Medzinárodná ratingová agentúra Fitch v januári zhoršila Maďarsku úverový rating o jeden stupeň na úroveň BB+ a pridelila mu negatívny výhľad. Pod hranicou investičného pásma hodnotia úverovú dôveryhodnosť krajiny aj ďalšie dve zo svetovej trojky ratingových agentúr, Moody's a Standard & Poor's. Maďarsko, ktoré je najzadlženejšou krajinou východnej Európy, rokuje o finančnej pomoci s MMF a EÚ. Fond minulý týždeň uviedol, že maďarská ekonomika zaznamená v budúcom roku slabší rast, než si naplánovala vláda, v dôsledku čoho bude hlbší aj rozpočtový deficit. Maďarská vláda sa tento týždeň vyjadrila, že bude musieť upraviť svoju prognózu ekonomického rastu, aby odzrkadlila zhoršujúce sa prostredie v európskej ekonomike, hlavne v Nemecku. V budúcom roku musí Maďarsko splatiť MMF zhuba 3,6 mld. eur z úveru, ktorý zachránil krajinu na začiatku globálnej krízy v roku 2008 pred štátnym bankrotom.
Maďarská vláda vedie v médiách kampaň proti MMF
9. októbra 2012 - (tasr)
„Neustúpime Medzinárodnému menovému fondu (MMF)!“, „Nevzdáme sa nezávislosti Maďarska!“ píše sa okrem iného v celostranových inzerciách, ktoré objednala maďarská vláda vo viacerých maďarských celoštátnych denníkoch. Podľa maďarskej tlačovej agentúry MTI v denníkoch Napi Gazdaság a Magyar Nemzet na otázku „čo očakávame od MMF?“ sú uvedené heslovité odpovede: „úctu a dôveru“. V Népszabadságu a v Metropole figuruje odpoveď „NIE“ na požiadavku MMF týkajúcu sa zavedenia dane na nehnuteľnosť. V Magyar Hírlape a v Blikku je uvedené dôrazné odmietnutie požiadavky fondu na zníženie podpory rodinám. Pozorovatelia zatiaľ nedokážu posúdiť, či nová kampaň je súčasťou prípravy dohody s MMF, alebo práve naopak, vláda dáva najavo, že nechce dospieť k dohode. Agentúra Bloomberg napísala, že maďarská vláda začala kampaň proti MMF. Predseda maďarskej vlády Viktor Orbán na otvorení 11. plenárneho zasadnutia Stálej maďarskej konferencie (MÁÉRT) dnes zopakoval, že Maďarsko dokáže riešiť svoje financovanie aj bez úveru MMF. Dohoda by však podľa jeho slov znamenala „ľahšie financovanie“. Vláda mediálnu kampaň v hodnote takmer 200 miliónov forintov (704.846 eur) zdôvodnila nutnosťou informovať spoločnosť o stave rokovaní Maďarska s MMF a Európskou úniou (EÚ). V prílohe zmluvy s príslušnou mediálnou agentúrou sa uvádza, že vláda vlani v novembri iniciovala rokovanie s MMF a EÚ o úvere v hodnote 12 - 15 miliárd eur. Rokovania sa začali v lete 2012, po ich ukončení MMF a EÚ zaslali Maďarsku list s podmienkami dohody, na čo vláda reagovala v polovici septembra. Maďarský kabinet obsah listu, v ktorom „obhajoval svoje pozície“, nezverejnil, ale verejnosť informoval o tom, k čomu sa zaväzuje a ktoré očakávania MMF a EÚ odmieta. „Maďarskú vládu po zverejnení podmienok MMF a EÚ postihli viaceré útoky a objavujú sa falošné správy v médiách. Maďarská vláda považuje za svoju povinnosť informovať obyvateľstvo o skutočných faktoch z rokovaní s MMF a EÚ,“ uvádza sa v dokumente vlády. Rokovania Maďarska s delegáciami MMF a EÚ sa začali 17. júla, zatiaľ nie je známy termín ich pokračovania. Maďarsko sa od vstupu do MMF pripravuje na uzatvorenie zmluvy o ôsmej pôžičke.
Maďarská vláda nebojuje proti menovému fondu
10. októbra 2012 - (tasr)
Mediálna kampaň, ktorú v súvislosti s rokovaniami Maďarska s Medzinárodným menovým fondom (MMF) a Európskou úniou objednal úrad vlády a ktorá sa spustila dnes, slúži presnejšej a širšej informovanosti občanov a nejde v nej o boj vlády proti MMF. Vyhlásil to dnes v Budapešti pred novinármi hovorca vlády András Giró-Szász. Podľa maďarskej tlačovej agentúry MTI hovorca poznamenal, že inzeráty v novinách stoja celkom 200 miliónov forintov (704.846 eur), ktoré sú z finančného rámca pre vládnu komunikáciu. Rámec parlament schválil ešte v roku 2011, dodal. „V ostatnom čase sa rozmnožili manipulatívne informácie zo strany opozície, vláda sa kampaňou snaží tieto informácie uviesť na pravú mieru,“ zdôvodnil Giró-Szász, podľa ktorého vláda inzerátmi nebojuje proti MMF. Maďarská vláda stále zastáva názor, že Maďarsko je aj naďalej schopné financovať krajinu a jej dlh, dohoda s MMF by však financovanie zjednodušila, zdôraznil. „Neustúpime MMF!“, „Nevzdáme sa nezávislosti Maďarska!“ píše sa okrem iného v celostranových inzerciách, ktoré sa na objednávku vlády dnes objavili vo viacerých maďarských celoštátnych denníkoch. V denníkoch Napi Gazdaság a Magyar Nemzet na otázku „čo očakávame od MMF?“ sú uvedené heslovité odpovede: „úctu a dôveru“. V Népszabadságu a v Metropole figuruje odpoveď „NIE“ na požiadavku MMF týkajúcu sa zavedenia dane na nehnuteľnosť. V Magyar Hírlape a v Blikku je uvedené dôrazné odmietnutie požiadavky fondu na zníženie podpory rodinám.
Maďarsko nakoniec centrálnu banku nezdaní
Plán bol prekážkou v rokovaniach s Maďarska s EÚ a MMF
5. októbra 2012 - (čtk)
Maďarsko dnes zrušilo plán na zdanenie finančných transakcií tamojšej centrálnej banky, ktorý sa nepáčil Európskej únii a Medzinárodnému menovému fondu (MMF). Plán sa považoval za súčasť vládnej snahy o získanie väčšej kontroly nad menovou politikou. Maďarský minister hospodárstva György Matolcsy uviedol, že centrálna banka bude od novej dane z finančných transakcií oslobodená. „Naši partneri proti zdaneniu centrálnej banky vzniesli námietky. Preto už v rozpočte nepočítame s uvalením transakčnej dane na centrálnu banku. Budeme o tom informovať MMF i Európsku komisiu,“ povedal minister. Plán na zdanenie centrálnej banky predstavoval vážnu prekážku v rokovaniach Maďarska o záložnom úvere od EÚ a MMF. Gy. Matolcsy dnes predstavil sériu nových rozpočtových škrtov pre tento a budúci rok, ktoré majú kompenzovať výpadok príjmov spôsobený oslobodením centrálnej banky od dane z finančných transakcií. Vláda však tiež zvýšila odhad rozpočtového deficitu na tento i budúci rok na 2,7 percenta hrubého domáceho produktu. Podľa skorších plánov mal schodok v budúcom roku klesnúť na 2,2 percenta HDP z tohtoročných 2,5 percenta. Vláda tiež znížila odhad hospodárskeho rastu pre budúci rok na jedno percento zo skôr predpokladaných 1,6 percenta.
Maďarsko ráta v r. 2012 a 2013 s deficitom 2,7 % a škrtá 1,39 mld. eur
5. októbra 2012 - (tasr)
Maďarská vláda ráta v tomto roku aj v roku 2013 s deficitom štátneho rozpočtu vo výške 2,7 % hrubého domáceho produktu (HDP). Oznámil to dnes v Budapešti minister národného hospodárstva György Matolcsy, ktorý prezentoval príslušné úsporné opatrenia. Dosiahnutie 2,7-% deficitu v roku 2013 si vyžaduje úsporné opatrenia v celkovej hodnote 397 miliárd forintov (1,39 miliardy eur). Vláda znížila očakávanie rastu HDP na rok 2013 z pôvodných 1,6 % na 1 %, pričom v prvom polroku tohto roka zaznamenala 1,2-% pokles HDP a v druhom polroku očakáva stagnáciu. Kabinet zavádza 0,003-% poplatok za výber peňazí v hotovosti. Poplatok za finančné transakcie sa nebude týkať Maďarskej národnej banky, pretože EK pohrozila disciplinárnym konaním. Od Štátnej pokladnice však na poplatkoch za finančné transakcie vyberú o 30 miliárd forintov viac. Medzi ďalšími opatreniami vlády sú zrušenie stropu odvodov do sociálnej poisťovne a presunutie zvyšovania miezd pedagógov z pôvodne plánovaného septembra 2013 na január 2014. Podľa slov Matolcsyho vo verejnej sfére vláda v nadchádzajúcich troch rokoch nenahradí zamestnancov, ktorí odídu do dôchodku, výnimkou bude oblasť zdravotníctva. Od budúceho roka dostanú vo verejnej sfére pracujúci dôchodcovia buď dôchodok, alebo mzdu. Kabinet rozhodol aj o určení stropu na vyplácanie sociálnej podpory, ktorú poskytujú samosprávy. Podiel spolufinancovania projektov Európskej únie znížia na budúci rok z 15 % na 5 %. Príjmy z DPH na budúci rok podľa vlády vzrastú o 95 miliárd forintov vďaka online prepojeniu pokladníc v maloobchode s Národným úradom pre dane a clá (NAV). Maďarská vláda mala do dnes pripraviť balíček opatrení, ktorým by zaplátala diery v štátnom rozpočte na rok 2013. To je podmienkou, aby Európska komisia (EK) zrušila disciplinárne konanie voči Maďarsku pre privysoký deficit. V opačnom prípade by Maďarsko prišlo o financie z fondov EÚ. EK 11. januára vyhlásila, že Maďarsko neurobilo dostatočné opatrenia v záujme včasnej a trvalej korekcie deficitu štátneho rozpočtu. Podľa EK krajina síce vlani dodržala hranicu deficitu do 3 % HDP a zrejme aj v tomto roku zostane deficit pod touto hranicou, maďarská vláda to však dosiahla vďaka jednorazovým krokom a na budúci rok sa deficit opäť zvýši o 0,15 %.
Socialisti: Orbánova vláda priznala, že rozpočet pripravila nedbalo
5. októbra 2012 - (tasr)
Vláda „bolestivými a brutálnymi“ opatreniami, ktoré dnes zverejnil minister národného hospodárstva György Matolcsy, priznala, že štátny rozpočet plánovala nedbalo. Na avizovanie balíčka opatrení na zníženie deficitu tak reagoval poslanec Maďarskej socialistickej strany (MSZP) Sándor Burány. Opozičný politik podľa maďarskej tlačovej agentúry MTI pripomenul, že v súlade s názormi expertov už pred mesiacmi upozorňovali vládu, že tohtoročný ani budúcoročný plánovaný deficit rozpočtu nie je udržateľný. Burány za najbolestivejšie opatrenia označil zníženie stavu zamestnancov vo verejnej sfére o 22.000 ľudí a odklad zvýšenia miezd pedagógov. Matolcsy povedal, že vláda ráta v tomto roku aj v roku 2013 s deficitom štátneho rozpočtu vo výške 2,7 % hrubého domáceho produktu (HDP). Minister prezentoval príslušné úsporné opatrenia v celkovej hodnote 397 miliárd forintov (1,39 miliardy eur), vďaka ktorým sa dosiahne 2,7-% deficit v roku 2013. Kabinet okrem iného zavádza poplatok za výber peňazí v hotovosti, ruší strop odvodov do sociálnej poisťovne a presúva zvyšovania miezd pedagógov z pôvodne plánovaného septembra 2013 na január 2014. Vo verejnej sfére v nadchádzajúcich troch rokoch nenahradia zamestnancov, ktorí odídu do dôchodku, a od budúceho roka dostanú vo verejnej sfére pracujúci dôchodcovia buď dôchodok, alebo mzdu.
Pokles maďarského priemyslu bol horší, ako sa očakávalo
5. októbra 2012 - (sita)
Maďarská priemyselná produkcia v auguste podľa predbežných neupravených údajov medziročne oslabila o 0,8 % po tom, ako v júli stagnovala. Informoval o tom v piatok štatistický úrad krajiny KSH. Augustový pokles maďarského priemyslu bol horší, ako očakávali analytici oslovení v prieskume agentúry Reuters. Predpovedali totiž jeho zmenšenie o 0,5 %. Štatistický úrad uviedol, že priemysel v auguste negatívne ovplyvnil najmä slabý rast automobilovej výroby. Podľa kalendárne upravených údajov maďarský priemysel v auguste medziročne posilnil, a to o 1,4 % po tom, ako v júli o 2,2 % klesol. Medzimesačne maďarská priemyselná produkcia podľa sezónne a kalendárne upravených údajov v auguste posilnila o 2,6 % po tom, ako sa v júli o 1,2 % zmenšila.
Orbánovu vládu podporia tretím pochodom 23. októbra, prídu aj Poliaci
10. októbra 2012 - (tasr)
Tretí provládny Pochod mieru za Maďarsko, ktorým chcú priaznivci vlády Viktora Orbána opäť deklarovať podporu suverenite Maďarska, sa bude konať 23. októbra, vyhlásil dnes Spolok pochodu mieru. Cieľom zhromaždenia, ktoré podporia znova aj Poliaci, je podľa organizátorov vyjadriť odhodlanie vymaniť sa spod zadlženia krajiny aj za cenu prechodného zníženia životného štandardu. Prvý pochod, ktorého sa zúčastnilo zhruba 250.000 účastníkov, sa konal 21. januára. Druhý pochod zorganizovali 15. marca, na ktorý do Budapešti pricestovali aj stovky Poliakov a ktorý sa niesol v duchu vyjadrenia obáv „zo stále silnejúcich hlasov na medzinárodnej scéne, ktoré pri prezentovaní Maďarska nespravodlivo zavádzajú a ktoré spôsobujú čoraz väčšie škody maďarskej ekonomike a Maďarom“. Podľa maďarskej komerčnej televízie ATV predstavitelia poľskej pravicovej opozičnej strany Právo a spravodlivosť (PiS) už avizovali, že opäť pricestujú do Budapešti podporiť Orbána. Zhromaždenie sa bude konať v deň maďarského štátneho sviatku, kedy si pripomínajú vypuknutie revolúcie proti diktatúre a proti sovietskej okupácii v roku 1956. V ten istý deň sa bude konať aj masová protivládna demonštrácia Maďarského hnutia Solidarita a skupiny zo spoločenskej siete Facebook Milión ľudí za slobodu maďarskej tlače (Milla).
Bajnai sa vráti do politiky a podporí sily, ktoré chcú vymeniť vládu
8. októbra 2012 - (tasr)
Expremiér Gordon Bajnai sa rozhodol, že sa vráti do politiky a podporí politické sily, ktoré sa pripravujú na výmenu vlády, informoval dnes maďarský server hvg.hu. Bajnai chce svoje rozhodnutie zverejniť na protivládnej demonštrácii, ktorú organizuje skupina zo spoločenskej siete Facebook Milión ľudí za slobodu maďarskej tlače (Milla). Expremiér, ktorý bol predsedom maďarskej vlády od 16. apríla 2009 do 29. mája 2010, vystúpi s prejavom na protivládnom zhromaždení, informovali server viaceré nemenované zdroje. Predseda Maďarského hnutia Solidarita Péter Kónya minulý piatok povedal, že Bajnai by bol vhodným kandidátom na post premiéra. Solidarita a Milla usporiadajú 23. októbra spoločnú demonštráciu proti Orbánovej vláde v deň maďarského štátneho sviatku, keď si Maďari pripomínajú vypuknutie revolúcie proti diktatúre a proti sovietskej okupácii v roku 1956.
Gordon Bajnai by bol pre Solidaritu prijateľným kandidátom na premiéra
5. októbra 2012 - (tasr)
Expremiér Gordon Bajnai by bol vhodným kandidátom na post predsedu maďarskej vlády, vyhlásil dnes predseda Maďarského hnutia Solidarita Péter Kónya. Podľa Kónyu je možné, že Bajnai bude 23. októbra prítomný na masovej protivládnej demonštrácii v Budapešti. Podľa maďarskej komerčnej televíznej stanice ATV predseda Solidarity povedal, že je čoraz menšia šanca na to, aby sa zhromaždenia 23. októbra skončili pokojne, pretože ľudia si myslia, že nadišiel čas, aby „parlament hodili do Dunaja“. „Teraz je však najdôležitejšie, aby ľuďom bola poskytnutá nádej,“ zdôraznil Kónya. Bajnai bol premiérom od 16. apríla 2009 do 29. mája 2010. Solidarita a skupina zo spoločenskej siete Facebook Milión ľudí za slobodu maďarskej tlače (Milla) usporiadajú 23. októbra spoločnú demonštráciu proti Orbánovej vláde. Solidarita pôvodne chcela v deň maďarského štátneho sviatku, keď si Maďari pripomínajú vypuknutie revolúcie proti diktatúre a proti sovietskej okupácii v roku 1956, protestovať samostatne. Napokon sa vedenie hnutia rozhodlo, že bude spolu demonštrovať s Millou, ktorá v roku 2010 ako prvá vystúpila proti Orbánovmu režimu. Solidarita zorganizovala okrem iného mohutnú protestnú akciu v januári tohto roka pri budove Opery, kde politická elita oslavovala prijatie novej ústavy.
Solidarita a Milla usporiadajú masovú demonštráciu proti Orbánovi
Maďarské hnutie Solidarita a skupina zo sociálnej siete Facebook Milión ľudí za slobodu maďarskej tlače (Milla) usporiadajú spoločne 23. októbra v Budapešti masovú protivládnu demonštráciu, informovalo dnes internetové vydanie maďarského denníka Népszabadság. Solidarita pôvodne chcela v deň štátneho sviatku, keď si Maďari pripomínajú vypuknutie revolúcie proti diktatúre a proti sovietskej okupácii v roku 1956, protestovať samostatne.
Benešove dekréty nie sú uzavretou témou, tvrdí SMK
6. októbra 2012 - (sita)
Benešove dekréty nie sú uzavretou témou, ako to tvrdia minister zahraničných vecí Miroslav Lajčák a premiér Robert Fico, myslí si predseda mimoparlamentnej Strany maďarskej komunity (SMK) József Berényi. „Uzavretá téma by to mohla byť, keby v slovenských právnych normách už nebola kolektívna vina. Ale je to dosť veľký paradox, že v Európe sa hlása, že žiadna komunita nemôže byť obviňovaná ako komunita, ale len jednotlivci a s tým súhlasíme,” povedal agentúre SITA Berényi. Tému považuje šéf slovenskej diplomacie Miroslav Lajčák za uzavretú. „EÚ a Európska komisia sa už viackrát na túto tému jednoznačne vyjadrili a ja nevidím dôvod, prečo by som sa mal vyjadriť inak,” hovorí. Berényi s ním však nesúhlasí. „Za druhú svetovú vojnu už ani nemecký národ nie je vinný, tak nemôže byť za to vinná ani maďarská menšina, avšak naďalej v slovenských právnych normách kolektívna vina figuruje a nikto to nezrušil,” oponuje šéf SMK. Ak nemôže byť aplikovaná kolektívna vina, nemala by byť podľa neho kolektívnou vinou onálepkovaná ani maďarská menšina. „Nie je to uzavretá téma,” uzavrel Berényi. Benešovými dekrétmi sa po iniciatíve maďarských europoslancov opäť zaoberá europarlament. Slovensko bude musieť vysvetľovať okolnosti prijatia deklarácie o nemennosti Benešových dekrétov z roku 2007. Národná rada SR vtedy konštatovala, že Benešove dekréty, ktoré po druhej svetovej vojne obmedzili občianske a majetkové práva maďarskej a nemeckej menšiny, sú nedotknuteľné. Parlament vo svojom uznesení, za ktoré hlasovali všetci koaliční i opoziční poslanci s výnimkou Strany maďarskej koalície (SMK), odmietol pokusy o spochybňovanie povojnových dekrétov.
Recipročná starostlivosť
Po návšteve Maďarska: Chyba, pán Fico, hrozná chyba!
4. októbra 2012 - (Pavol Žibrita - pavolzibrita.blog.sme.sk)
Každú menšinu poteší návšteva premiéra z materskej krajiny (Sk po 1X), to by však nesmelo byť Maďarsko, aby sa niečo nestalo. Nakoľko ale už všetci vieme, že ide o „meseország“, („rozprávkovú krajinu“), či lepšie „krajinu rozprávok“, tak si ju totiž pomenovali samotní maďarskí politici (a „ľud“ začína konečne chápať, že prečo) opäť sa v nej babe prisnilo, čo sa jej zachcelo. A tak musel slovenský premiér rýchlo dementovať. No bola to veľká chyba! Bola to od premiéra Fica skutočne ľahkovážnosť, keď sa tak poponáhľal opraviť chybný (?) preklad maďarskej Duna TV, ktorý sa rýchlo rozšíril aj do iných médií. Neviem presne ako to v tej televízii z úst premiéra odznelo, no viem (tentoraz to vieme všetci), ako to myslel. Pre Fica je materská krajina samozrejme Slovensko a jeho povinnosťou je (Sk po 2X) postarať sa o „svoje” menšiny. Menšiny v iných štátoch predsa nemôžu byť naše. Slovenská áno, ale nie naša! Lenže v takej rozprávkovej provincii akou je Maďarsko, je to presne naopak. Ostatne ako všetko. Menšiny v iných štátoch sú ICH menšiny. Proste tu nejde o zlý preklad, ale o diametrálne odlišné myslenie. A toto mohol (mal) Fico využiť. Predstavme si, že je to tak, ako si jeho výrok vysvetlili v Duna TV. OK! Ak je to vaša menšina, tak sa o ňu starajte! A slovenská vláda by zastavila financovanie maďarského školstva, zastavila by tok peňazí do miest a obcí, kde sú samosprávy v rukách Maďarov, prestala by podporovať ich kultúru, spolky, atď., atď... a toto všetko by dala na starosť maďarskej vláde. To by bola úspora! Tá pol miliardová diera v rozpočte by sa hneď zaplátala, a ešte by zostalo aj sestričkám, učiteľom, lekárom, aj tým ostatným. Lebo samozrejme dane a odvody by museli naďalej odvádzať v Slovensku! A úplne najlepšie by bolo, keby tí „ich”, čo sú vlastne „naši”, dostávali z Maďarska aj mzdu. Tak to by sme razom predbehli hádam aj Rakúsko! A preto si myslím pán premiér, že ste s tou opravou mohol počkať, a dať už raz konečne za pravdu aj tým Maďarom. Nech sa starajú! Pre Slovensko by to bolo len dobre. Usporili by sme a to je hlavné. Vaša recipročná starostlivosť o tunajšiu slovenskú menšinu by bola oveľa, ale oveľa lacnejšia... No dobre. Vieme že to nejde, že je to blbosť, a že ste urobili čo ste urobiť mali. Ale povedzte, nebolo by to pekné?
Napäté vzťahy s Maďarskom sú už minulosťou:
Hľadá Orbán vo Ficovi spojenca?
4. októbra 2012 - (pluska.sk)
Napäté vzťahy s Maďarskom? To už je minulosťou! V utorok na otváraní Slovenského domu to vyzeralo, že maďarský premiér Viktor Orbán a slovenský predseda vlády Robert Fico sú azda najlepšími priateľmi. Padli dokonca aj lichôtky. Na Slovensku tak podľa Orbána máme bojovníka s krízou, akému niet páru hádam v celej Európe. „Keď mám pomenovať krajinu a premiéra krajiny, ktorý je najúspešnejší v boji s krízou, budem musieť spomenúť na prvom mieste Roberta Fica a Slovensko,“ vyhlásil maďarský premiér. Priebeh návštevy, ktorá skôr pripomínala hrkútanie dvoch priateľov ako zdvorilostnú povinnosť, mnohých prekvapil. Odborníci však majú v tom jasno. Politici totiž pochopili, že v danej situácii ich oberajú hádky zbytočne o energiu. „V tomto stave Orbán nepotrebuje mať okrem ekonomických problémov ešte aj problémy na hraniciach,“ myslí si analytik Ján Baránek. Lenže Maďarsko má v súčasnosti napäté vzťahy s Rumunskom. „Vždy to bolo tak, že s Rumunskom boli vzťahy v poriadku a so Slovenskom bolo napätie. Teraz sa karta obrátila. Možno si Orbán celkom racionálne uvedomuje, že nie je dobré viesť spory na viacerých stranách,“ povedal politológ Miroslav Kusý. Okrem toho si zrejme maďarský premiér dobre spočítal, čo by ho mohli hádky s okolitými štátmi stáť. „V tomto priestore potrebuje spojencov. Orbán potrebuje mať dobré vzťahy, nepotrebuje mať zlé vzťahy so susedmi, pretože sa v konečnom dôsledku premietajú aj do ekonomiky,“ prezradil Baránek. Zdá sa, že kríza spojila Maďarsko so Slovenskom. Nakoniec aj odborníci sa zhodujú v tom, že tzv. maďarská karta sa vyťahuje vtedy, ak sa hľadá problém. Jablko sváru sa však už začína črtať na obzore. V europarlamente sa totiž opäť otvára problematika Benešových dekrétov.
Hľadali sa, našli sa. Dočasne
3. októbra 2012 - (Peter Morvay - Sme)
Vzájomná náklonnosť Fica a Orbána neprekvapuje, sú si veľmi podobní. Rovnaký pragmatický záujem, ktorý ich dnes zbližuje, ich však časom opäť postaví proti sebe. Netreba nutne predpokladať, že Orbánovo vychvaľovanie Fica je len rafinovaný spôsob na odrovnanie slovenského premiéra. I keď dnes v Európe pochvala od človeka, ako je Orbán, môže na pochváleného zapôsobiť ako smrtiaca injekcia. Orbán z vlastnej skúsenosti vie, že aj keď je to, čo robí doma, oveľa vážnejšie a nebezpečnejšie, viac pozornosti na Západe často vyvolávajú konflikty, do ktorých zaťahuje aj iné krajiny. Začína mu tiež azda už dochádzať, že nedokáže viesť vojnu na priveľa frontoch naraz. Najmä keď ide o bezvýchodiskové spory, ktoré nemôže zaklincovať autoritárskym rozhodnutím, ako to robí doma. Fico zase dosť pozorne sledoval Orbánovo počínanie, aby nezopakoval všetky jeho chyby. Najmä ak má sám (ale aj slovenská politika všeobecne) sklony k pragmatickejšiemu a menej ideologickému prístupu. To všetko zatiaľ výrazne neškodí a možno to prinesie aj nejaký praktický úžitok. Aj keď nesmieme zabudnúť, že väčšina toho, čo sa aj v utorok dohodlo a podpísalo, je skôr len zámer než konkrétny a finančne zaistený plán. Čo môže byť zásadná prekážka realizácie práve preto, ako aktuálni vládcovia oboch krajín s verejnými financiami narábajú. Väčšina doteraz známych Orbánových a Ficových veľkých plánov a nápadov na oživenie ekonomiky zostala len na papieri a mnohé z nich nikdy ani nemali iný než propagandistický účel. To, žiaľ, môže ľahko platiť aj pre rozvoj cezhraničných pozemných komunikácií, i keď prihraničným oblastiam takéto komunikácie naozaj veľmi chýbajú. Obom politikom jednoducho teraz a dočasne oveľa viac vyhovuje zdanie dobrých vzťahov a spolupráce než opak. Vyžaduje si to, samozrejme, obrovskú dávku pretvárky, ako keď Orbán neotvára na stretnutiach s Ficom dvojaké občianstvo ani Benešove dekréty, ktoré pritom plnia stránky orbánovských médií a poslanci Fideszu sa stále dušujú, že Orbánova vláda nikdy neprestane bojovať za zrušenie dekrétov či slovenského zákona o občianstve. A Fico sa tvári, že o tom nevie. S pretvárkou však majú obaja premiéri dosť skúseností a prečo ju nepestovať, keď dočasne vyhovuje ich záujmom, umožní im zlepšiť svoj poškodený imidž a venovať sa veciam, ktoré sú na ich udržanie sa pri moci oveľa dôležitejší. Ozajstný problém je totiž to, v čom si Orbán a Fico bez akejkoľvek pretvárky naozaj rozumejú a v čom sú si politicky aj mentálne podobní. Orbán doviedol maďarskú ekonomiku do najhoršej situácie od pádu komunizmu. Jeho reakcie na globálnu krízu sú od základu pomýlené až katastrofálne a azda najhoršie v celej Európe. Ak takýto človek chváli Ficovu ekonomickú politiku a jeho spôsob boja s krízou, je to pre Slovensko mimoriadne vážne varovanie. Lebo v tom, že mu je Ficova politika blízka, sa Orbán výnimočne nemýli.
Komory inžinierov SR i Maďarska podporia výstavbu mosta v Komárne
5. októbra 2012 - (tasr)
Slovenská komora stavebných inžinierov (SKSI) aj Maďarská inžinierska komora inžinierov sú pripravené odborne podporiť výstavbu nového dunajského mosta medzi Komárnom a maďarským Komáromom, ako aj rozvíjať dopravné kontakty medzi SR a Maďarskom. Vyplýva to zo spoločného vyhlásenia oboch komôr, ktoré dnes zverejnila maďarská tlačová agentúra MTI. Komory privítali memorandum o rozvoji energetických, dopravných a infraštrukturálnych vzťahov, ktoré 2. októbra podpísali v maďarských Mlynkoch predseda slovenskej vlády Robert Fico a maďarský premiér Viktor Orbán. Predseda SKSI Vladimír Benko a predsedníčka maďarskej komory Etelka Barsiné Patakyová vyhlásili, že výstavba mosta a príslušných dopravných zariadení prispejú k lepšiemu prepojeniu oboch krajín, pritom poskytnú nové príležitosti pre inžinierov a ďalších stavebných odborníkov, ďalej prispejú k rozvoju hospodárstva SR i Maďarska v súčasnom období recesie. Komory ponúkli vládam SR a Maďarska spoluprácu v záujme toho, aby ešte v tomto finančnom cykle Európskej únie bolo spustených čo najviac projektov. Štátny tajomník maďarského úradu vlády zodpovedný za medzinárodné vzťahy Péter Szijjártó v stredu (3.10.) uviedol, že roky 2016-2017 sú reálnym termínom na to, aby sa dalo premávať po novom dunajskom moste medzi Komáromom a Komárnom. Celkové predpokladané náklady na vybudovanie mosta sa pohybujú na úrovni približne 35 miliónov eur.
Nový most na Dunaji môže byť hotový za štyri roky
3. októbra 2012 - (tasr)
Roky 2016-2017 sú reálnym termínom na to, aby sa dalo premávať po novom dunajskom moste medzi maďarským Komáromom a Komárnom. V súvislosti s príslušnou dohodou podpísanou v Mlynkoch predsedom vlády SR Robertom Ficom a maďarským premiérom Viktorom Orbánom to uviedol v maďarskej verejnoprávnej televízii štátny tajomník úradu vlády zodpovedný za medzinárodné vzťahy Péter Szijjártó. Financovanie výstavby mosta bude rozdelené na polovicu medzi SR a Maďarskom, cesty vedúce k mostu a infraštruktúru na území každej krajiny si vybuduje každý vo vlastnej réžii, povedal štátny tajomník a dodal, že popritom bude pokračovať ďalej aj program výstavby mostov na Ipli. Premiéri podpísali aj dohodu o dobudovaní cestných prepojení v prihraničnej oblasti. „Podľa maďarskej strany do roku 2014 by bolo možné vybudovať 16 nových prepojení miest a obcí medzi SR a Maďarskom, tri prepojenia by boli obnovené. Vo viacerých mikroregiónoch sa tak zjednoduší život,“ zdôraznil Szijjártó. Podľa jeho slov, nový druh slovensko-maďarských politických vzťahov je iný než napríklad v čase ľavicových vlád, kedy „na seba vykrikovali spoza Dunaja“. Ide o úplne normálny, rozumný dialóg dvoch premiérov, poznamenal maďarský štátny tajomník.
Kravany nad Dunajom - Lábatlan: Ďalšia vodná cesta v kraji
4. októbra 2012 - (hn)
Medzi obcou Kravany nad Dunajom v okrese Komárno a maďarským mestom Lábatlan sa obnoví vodná preprava osôb po Dunaji. Medzi týmito susediacimi osídleniami bola vodná preprava už v minulosti, pred niekoľkými stovkami rokov. Zrušená bolo po druhej svetovej vojne. Po zmene režimu medzi Slovenskom a Maďarskom bol prechod cez rieku obnovený a na oboch stranách Dunaja vybudovali malý prístav. Podarilo sa v tom čase získať jeden čln bývalej pohraničnej stráže, ktorý prevážal cestujúcich. Obyvatelia Kravian chodili za prácou do mesta Lábatlan. Kríza prispela k zrušeniu pravidelnej prepravy a loďka premávala už len sporadicky. V roku 2008 sa spoločnými silami podarilo získať z fondov Európskej únie peniaze na projekt, vďaka ktorému budú vybudované dva totožné prístavy. Hodnota stavby na slovenskej strane je 287-tisíc eur a na maďarskej 460-tisíc eur. Slovenská strana okrem výstavby prístavu robí aj rekonštrukciu 12-miestneho člna, ktorý bude prepravovať aj bicykle. Plavidlo bude môcť premávať za každého počasia a bude vybavené aj radarom. Na maďarskej strane sa vybuduje parkovisko a zvýšená príjazdová cesta, aby sa mohla premávka zabezpečovať aj pri vysokej vodnej hladine Dunaja. Zatiaľ je medzi mestami Komárno a Štúrovo jediná možnosť, ako sa dostať na druhú stranu rieky. Nová vodná cesta podľa predpokladu miestnych oživí turizmus v regióne. Jej ukončenie je v pláne do konca tohto roka a pravidelná premávka sa má začať v apríli 2013. Plavidlo bude premávať denne trikrát a skúsenosti ukážu, či sa plavebný poriadok upraví napríklad podľa požiadaviek cestujúcich.
Kitekintő.hu: Vízia zhoršenia vzťahov SR a Maďarska sa nenaplnila
3. októbra 2012 - (tasr)
Schôdzka slovenského premiéra Roberta Fica s predsedom maďarskej vlády Viktorom Orbánom v Mlynkoch, kde otvorili nový dom Slovákov, bola tretím stretnutím premiérov po aprílovom návrate Fica k moci. Novinári aj analytici očakávali, že sa vzájomné vzťahy SR a Maďarska po apríli zhoršia, k čomu však nedošlo. Búrlivý slovensko-maďarský vzťah sa normalizoval vďaka viditeľne srdečnému pomeru týchto dvoch politikov, konštatoval maďarský spravodajský portál Kitekintő.hu. Je zrejmé, že Fico a Orbán úzkostlivo dbajú na to, aby zdanie priateľstva a srdečnosti zostalo zachované. V diplomacii takýto postoj často stačí k tomu, aby sa vytvoril normálny a rozumný dialóg medzi partnermi, ktorí majú rôzne záujmy. Zdá sa, že Fico a Orbán sa vzájomne krotia a snažia sa vyhnúť špirále konfliktov, ktorá charakterizovala slovensko-maďarské vzťahy v období rokov 2009-2010. Fico i Orbán majú povesť silného a vehementného politika. Jednému ani druhému nechýbajú prejavy nepriateľstva či hľadania konfliktov. Ak by teda jeden prekročil hranice politického priateľstva, druhý by reagoval ešte silnejším krokom, čo by mohlo vyvolať eskaláciu napätia. Napriek zdaniu sú však vzájomné vzťahy Slovenska a Maďarska ďaleko od úzkych priateľských, píše Kitekintő.hu, ktorý pripomína konflikty týkajúce sa maďarskej menšiny na Slovensku v čase prvej Ficovej vlády, slovenského jazykového zákona v roku 2009, „vyhostenia” prezidenta Lászlóa Sólyoma, ako aj slovenského protizákona prijatého v reakcii na zjednodušené udeľovanie maďarského občianstva. V roku 2010 sa pravicovým vládam Ivety Radičovej a Viktora Orbána nepodarilo v otvorených otázkach dospieť k dohode, aj keď sa v tom čase začala určitá normalizácia vzájomných vzťahov. Portál podrobne popisuje záležitosti, v ktorých z maďarskej strany existuje nezhoda medzi SR a Maďarskom - vrátane problematiky dvojakého občianstva či určitých ustanovení Benešových dekrétov. K riešeniu otvorených záležitostí bude potrebný čas a trpezlivosť, konštatoval Kitekintő.hu s poznámkou, že postoj maďarskej vlády, ktorá hľadá kompromisy, sa zdá byť rozumnou stratégiou nielen z hľadiska systému vzájomných slovensko-maďarských vzťahov, ale aj z hľadiska osudu Maďarov žijúcich na Slovensku.
Fico opravil preklad maďarskej Duna TV
Maďarské médiá si mysleli, že Slovensko mení názor na menšiny.
3. októbra 2012 - (Peter Morvay, Miroslav Kern - sme.sk)
Maďarské médiá v utorok po návšteve slovenského premiéra Roberta Fica v Mlynkoch informovali o výraznej zmene jeho názoru na starostlivosť o menšiny. Premiér však v stredu informáciu Duna TV, ktorá sa rýchlo rozšírila aj do ostatných médií vrátane verejnoprávneho rádia Kossuth, dementoval s tým, že išlo o zlý preklad zo slovenčiny do maďarčiny. Televízia Ficov výrok o menšinách preložila tak, že „starostlivosť o ne je v prvom rade úlohou materských krajín“. Oficiálne stanovisko Slovenska dlhodobo je, že menšiny sú vnútornou záležitosťou štátu, v ktorom žijú a napríklad starosť Maďarska o Maďarov u nás považujeme za zasahovanie do vnútorných záležitostí. „Predseda vlády jasne povedal, že o menšiny by sa mala postarať tá krajina, na ktorej území žijú,“ reagoval Erik Tomáš, šéf tlačového odboru vlády. Televíziu požiadali o opravenie informácie, cez veľvyslanca v Budapešti vyzvú na opravu aj médiá, ktoré ju prevzali.
Robert Fico pre Duna TV: Benešove dekréty nemožno meniť
2. októbra 2012 - (tasr)
Benešove dekréty nemožno meniť, Maďarsko a Slovensko by sa v prvom rade mali zaoberať hospodárskymi problémami, povedal v rozhovore pre maďarskú verejnoprávnu televíziu Duna TV predseda vlády SR Robert Fico. Postojom slovenskej vlády podľa Fica je, že Benešove dekréty sú nemenné. Prípadnými úvahami súvisiacimi s dekrétmi by sa mali zaoberať skôr zmiešané komisie a historici. „Pre mňa sú podstatne dôležitejšie hospodárske otázky ovplyvňujúce živobytie ľudí,“ dodal premiér. V reakcii na otázky týkajúce sa vzájomnej slovensko-maďarskej spolupráce, vzťahov týchto krajín a situácie menšín v oboch krajinách slovenský premiér povedal, že Slovensko a Maďarsko potrebujú úspechy. Konštatoval, že sa realizuje trend konštruktívneho dialógu. Na margo situácie maďarskej menšiny na Slovensku vyhlásil, že SR si ctí jej práva. Dodal, že sa tak deje aj v tých obciach, kde 20-percentný pomer maďarského obyvateľstva potrebný k používaniu ich jazyka nie je dosiahnutý.
http://www.ta3.com/embed/6CDE8017-C756-4312-AA56-2EF5553D7CD7.html
http://www.ta3.com/embed/B6EC7F92-ABBD-4E3A-879C-E5772357DCDE.html
TA3 - Rozhovor s L. Vallachom o slovensko-maďarských vzťahoch
http://www.ta3.com/embed/4AF9A6E0-AFEB-4EB2-8901-19ACE0A41658.html
https://www.facebook.com/video/video.php?v=275645029213953
Pilíšski Slováci už majú v Mlynkoch svoj dom
Po rokoch sporov otvárali v Mlynkoch nové stredisko premiéri Robert Fico a Viktor Orbán.
2. októbra 2012 - (Peter Morvay - Sme)
Dva do seba vrastené domy, ktoré symbolizujú spolupatričnosť Slovákov a Maďarov a prelínanie ich kultúr - taký je nový Slovenský dom - Stredisko pilíšskych Slovákov v Mlynkoch. Dom s tanečnou sálou, kanceláriami a hosťovskými izbami sa stane sídlom miestnych a regionálnych slovenských organizácií a poskytne priestor pre menšinové kultúrne akcie a pestovanie slovenských koreňov. „Je to náš klenot,“ chválil nové stredisko v pohorí Piliš v prejave o slovenskej menšine v Maďarsku slovenský premiér Robert Fico, ktorý ho otváral spolu s premiérom Viktorom Orbánom. Postavenie nového domu podľa neho ukazuje, že v prípade obojstranného záujmu dokážu spolu krajiny riešiť aj citlivé otázky. Náklady si štáty rozdelili na dve polovice. Slovensko prispelo 492-tisíc eurami, Maďarsko dalo 442-tisíc eur a tri roky bude na prevádzku domu prispievať 14-tisíc eurami ročne. Dom dokončili už vlani v auguste, rok sa však nemohol začať používať pre spory oboch krajín o dofinancovaní jeho vybavenia a spory medzi miestnymi Slovákmi z Mlynkov a vedením Celoštátnej slovenskej samosprávy v Maďarsku o to, kto ho bude vlastniť. Vlastníkom sa nakoniec stala celoštátna samospráva, užívateľské právo k domu budú mať miestni Slováci. Dlho sa tiež hľadal termín vyhovujúci obom premiérom. Predsedníčka Slovenskej samospráv v Mlynkoch Marta Demjénová pri ceremoniáli počas prejavu ironicky ďakovala v prvom rade sediacemu starostovi Mlynkov Józsefovi Lendvaiovi za jeho „zásluhy“ o nové centrum. Vďaka škandálu, ktorý vyvolal, sa podľa nej tiež mnohí dozvedeli, „že v Pilíši vôbec žije významná slovenská menšina“. Do roku 2008 využívali pilíšski Slováci tradičný Slovenský dom v centre dediny. Vedenie obce však Slovákov z ich sídla vysťahovalo. Národnostný a medzištátny spor zažehnalo až postavenie novej budovy. Mlynky boli podľa sčítania v roku 2001 poslednou obcou v Maďarsku, v ktorej mali Slováci väčšinu, tvorili 54 percent obyvateľov. Výsledky vlaňajšieho sčítania ešte nie sú známe. Demjénová však nepochybuje, že Slováci už väčšinu v Mlynkoch stratili - najmä pre vysoký počet ľudí, čo sa do ich obce sťahujú z blízkej Budapešti. „Niektorí sa tiež po tom, čo sa dialo, už obávajú k slovenskej národnosti hlásiť.“ Fico okrem rozhovorov s krajanmi priniesol zo svojej rezervy 10-tisíc eur pre Zväz Slovákov v Maďarsku, ktorý ho využije na nové služobné auto. Zväz je v opozícii proti súčasnému vedeniu Celoštátnej slovenskej samosprávy.
Orbán: Som hrdý na slovenčinu v Maďarsku - http://www.sme.sk/vp/25227/
Orbán vychválil Fica za boj s krízou - http://www.sme.sk/vp/25228/
Fico je v boji s krízou najlepší, chváli ho Orbán
Robert Fico a Viktor Orbán otvorili v Mlynkoch nový slovenský dom
2. októbra 2012 - (tasr)
Predseda vlády SR Robert Fico spolu s maďarským premiérom Viktorom Orbánom dnes slávnostne otvorili v severomaďarskej obci Mlynky (Pilisszentkereszt) novú budovu slovenského domu - Strediska pilíšskych Slovákov. V prejave po prestrihnutí pásky slovenský premiér vyzdvihol význam dnešného dňa pre Slovákov žijúcich v Maďarsku, ktorí - ako povedal - dom dostávajú darom od slovenskej a maďarskej vlády. „Tento dom je predovšetkým dôkazom toho, že ak existuje obojstranná dobrá vôľa a záujem, sme schopní riešiť aj citlivé či problematické otázky,” zdôraznil Fico, podľa ktorého si slovenská menšina v Maďarsku zaslúži zvýšenú pozornosť zo strany Slovenska. „Je to klenot, ktorý si chceme uchovať, lebo je neoddeliteľnou súčasťou našej vlastne národnej identity,” dodal predseda slovenskej vlády, podľa ktorého Bratislava chce s Budapešťou rokovať aj o postavení Slovákov v Maďarsku v rámci priateľského dialógu a prispieť tak ku konkrétnym pozitívnym výsledkom najmä v oblasti menšinového školstva a financovania menšinovej kultúry. Predseda slovenskej vlády zdôraznil záujem svojej vlády na dobrých susedských vzťahoch s Maďarskom, k čomu podľa jeho slov určite môžu prispieť aj obe národnostné menšiny. Fico o schôdzke s Orbánom, ktorá sa konala pred slávnostným otvorením domu Slovákov v neďalekom Dobogókő, povedal, že tá bola konštruktívna a pragmatická. Premiéri hovorili o oblastiach vzájomnej spolupráce. „V riešení hospodárskej krízy budú krajiny úspešnejšie, ak budú spolupracovať,“ konštatoval predseda vlády SR. Predseda maďarskej vlády podotkol, že pred desiatimi rokmi bolo ekonomicky Slovensko ešte za Maďarskom. V súčasnosti je však pred ním, aj keď rovnako na neho dolieha ťarcha európskej krízy. „Ak by som mal pomenovať krajinu a premiéra, ktorí sa najlepšie pasujú s krízou, musel by som Slovensko a Roberta Fica zaradiť na prvé miesto,“ zdôraznil Orbán. Maďarský premiér poznamenal, že vo vzťahoch medzi Maďarskom a Slovenskom existujú otvorené otázky a názorové rozdiely. Spoločné hospodárske úspechy sú však podľa jeho názoru dobrým základom na to, aby sa podarilo vyriešiť množstvo spoločných ťažkých problémov. Slovákom žijúcim v Maďarsku a návštevníkom zo Slovenska zaželal veľa radosti z novootvoreného domu Slovákov. Predsedovia vlád v závere schôdzky podpísali spoločné memorandum o výstavbe nového mosta na Dunaji medzi Komárnom a maďarským Komáromom a o vybudovaní cestných prepojení prihraničných miest a obcí Slovenska a Maďarska. Orbán pripomenul, že v súčasnosti takýchto prepojení je 28, ich počet by sa v zmysle dnes podpísaného memoranda zvýšil na 90. Vybudovanie slovenského domu v Mlynkoch sprevádzali problémy ohľadom spoločného financovania. V dôsledku nepriaznivého vývoja maďarskej meny totiž došlo k nedoplatku z maďarskej strany. Tieto, ako aj ďalšie otázky ohľadom vlastníctva Strediska pilíšskych Slovákov sa podarilo uzavrieť až v júli tohto roku. Slovenská strana financovala projekt sumou 491.939 eur, vláda Maďarska schválila podporu 126 miliónov forintov (442.338 eur). SR a Maďarsko sa 20. júla tiež dohodli na konečnom vyrovnanom prefinancovaní všetkých nákladov spojených s výstavbou strediska. Vlastníkom nehnuteľnosti a prevádzkovateľom Strediska pilíšskych Slovákov bude Celoštátna slovenská samospráva (CSS). Spoluužívateľom objektu budú aj miestne organizácie pilíšskych Slovákov, najmä Združenie a regionálne kultúrne stredisko pilíšskych Slovákov a Slovenská samospráva v Mlynkoch. Samospráva obce Mlynky a starosta József Lendvai sa v roku 2008 rozhodli z budovy starého Slovenského domu vysťahovať práve tieto subjekty. Poslaním spoločensko-kultúrneho strediska je činnosť zameraná na podporu národného povedomia a kultúrnej identity Slovákov žijúcich v Maďarsku, ako aj na udržiavanie ich vzťahov s materskou krajinou.
F o t o g a l é r i e
Slávnostné odovzdanie Strediska pilíšskych Slovákov:
https://www.facebook.com/media/set/?set=a.325012487597734.70572.147596498672668&;type=1&l=ed106ff543
Prípravy (1. októbra 2012):
https://www.facebook.com/media/set/?set=a.323997841032532.70314.147596498672668&;type=3
Kauza Mlynky - Slovenský dom vo fotografiách:
https://www.facebook.com/media/set/?set=a.298124746953175.62241.147596498672668&;type=3
Mlynky a okolie:
https://www.facebook.com/media/set/?set=a.291374230961560.60281.147596498672668&;type=3
Príhovor predsedníčky Slovenskej samosprávy v Mlynkoch Marty Demjénovej
2. októbra 2012 - (oslovma.hu)
Vážení páni premiéri, pán veľvyslanec, milí hostia, milí priatelia, ku vchodu nášho nového Slovenského domu viedla dlhá a namáhavá cesta, ale konečne prišla chvíľa, na ktorú sme už tak dlho čakali. Je to pre nás veľká radosť, a hoci v uplynulých štyroch rokoch sme prežili veľa ťažkých chvíľ, dnes by sme asi mali spomínať už len na krásne momenty. Chceme zabudnúť na všetko zlé, čo sa s nami v súvislosti s kauzou Mlynky stalo: - na beznádejné hľadanie riešenia, - na dobrodruhov, ktorí našu biedu chceli iba využiť a zneužiť pre svoje nečestné ciele, - na tých, spomedzi ktorých síce viacerí dnes oslavujú tu s nami, ale vtedy, keď sme potrebovali pomoc, nielenže nám nepomáhali, ale často nám aj prekážali, - na tých, ktorí vo vyháňaní Slovákov zo Slovenského domu nevideli nijaký národnostný problém a hrubé porušenie našich práv chceli zdegradovať na spor dvoch ľudí - len preto, aby nemuseli uznať, že máme pravdu a právo na sebaobranu. Dnes teda chceme spomínať už len na pekné veci. Takže v tejto slávnostnej chvíli mi zostala len jediná úloha: aby som sa zo srdca poďakovala každému, kto nám poskytol čo len najmenšiu pomoc. Slová vďaky patria predovšetkým dvom mojim kolegom: Jozefovi Havelkovi a Imrovi Fuhlovi, s ktorými sme bojovali a všetko prežívali spolu. Spolu nás vyhlasovali za nespratníkov a vlastizradcov, spolu sa z nás vysmievali, spolu nás ignorovali, hoci sme nerobili nič iné, len čo nám (poslancom slovenskej samosprávy) diktovala naša prísaha: chránili sme záujmy našej národnosti. Ak sme niečo svojim bojom dosiahli, aj to iba spolu a najmä spolu s našimi voličmi. Ak mám postupovať prísne-presne chronologický, hneď na druhom mieste sa musím poďakovať nesmierne empatickému človeku s veľkým srdcom, ktorý nám ako prvý prišiel na pomoc: bývalému veľvyslancovi Jurajovi Migašovi. Podobne ďakujem vtedajšiemu a zároveň i terajšiemu predsedovi slovenskej vlády Robertovi Ficovi jednak za mimoriadne vzácnu morálnu podporu, no a v neposlednom rade zato, že práve on ako prvý nám ponúkol aj konkrétnu finančnú pomoc na postavenie nového Slovenského domu. Úprimne ďakujem aj maďarskej vláde zato, že sa k tejto iniciatíve pripojila a projekt aj finančne podporila. Chcela by som sa poďakovať našim rodinám a priateľom, ktorí od začiatku stáli pri nás, každému, kto nás v tých ťažkých časoch pochopil, kto nám držal palce a kto nám pomáhal. No a mala by som sa vlastne poďakovať aj nášmu starostovi a bývalému poslaneckému zboru, že zapríčinili tento škandál, lebo bez nich by sme dnes naozaj nemali nový Slovenský dom, a mnohí by ani nevedeli, že neďaleko Budapešti, pod Pilíšom žije početná slovenská národnosť. Mnohí by ani dnes nevedeli, že národnosti nie sú len štatistické údaje, ale že sme naozajstní ľudia, ktorí žijú, pracujú a cítia, že hoci v srdciach nosíme slovenskú kultúru a slovenskú materinskú reč, aj my sme maximálne lojálni občania Maďarska, a nie sme ochotní hanbiť sa za to, že máme slovenské korene, že sme Slováci. My sme patrične hrdí na svojich predkov, ale nie sme nepriateľmi maďarského štátu. Naše srdce tak isto búši na takty maďarskej hymny, ako na slovenské piesne a slová. Ale ako Slováci v Maďarsku žijeme v menšine, a ako každá menšina, niekedy aj my potrebujeme pomoc. Takže ďakujeme za pomoc, ktorú sme dostali, aby sme mohli pokračovať v našej práci! Sľubujeme, že od týchto slávnostných chvíľ sa nový slovenský dom naplní životom, slovenským slovom, hudbou a piesňami. Budeme pracovať zato, aby tento dom bol ozajstným domovom pilíšskych Slovákov ešte za dlhé desaťročia.
Ako sa vyvíjal vzťah Roberta Fica a Viktora Orbána
Máj / jún 2009 - Orbán vyťahuje maďarskú kartu pred voľbami do Európskeho parlamentu. Na stretnutí s Pálom Csákym zdôraznil, že „dôležité bude, aby záujmy Maďarska v Bruseli obhajoval čo najväčší počet Maďarov z Karpatskej kotliny“. Vláda na čele s Ficom zvoláva mimoriadne zasadnutie parlamentu.
21. marec 2010 - Orbán pred maďarskými parlamentnými voľbami odmieta stretnutie s Ficom. Najprv sa chce venovať diskusii s predstaviteľmi slovenskej menšiny žijúcej v Maďarsku.
13. máj 2010 - Fico diktuje podmienky: pokiaľ slovenskí občania príjmu maďarské štátne občianstvo prídu o to slovenské. Snahu Fideszu o štátne občianstvo pre Maďarov žijúcich v zahraničí považuje za “bezpečnostné riziko“.
1. január 2011 - maďarská vláda sa počas svojho predsedníctva v Európskej únii plánuje venovať aj otázkam v strednej Európe. Na pretrase je hlavne hospodárstvo, energetika a regionálna politika.
7. apríl 2011 - Fico považuje Orbána za politika, ktorý dokáže v strednej Európe rozpútať vášne. Predseda Smeru kritizuje najmä snahu maďarskej vlády o zmenu hraníc so Slovenskom, ktorá nerešpektuje Trianon a usporiadanie po 2. svetovej vojne.
11. apríl 2011 - Orbán a jeho Fidesz suverénne vyhrávajú maďarské parlamentné voľby. Róbert Fico zmierňuje svoje ostré slová smerom k Budapešti. Orbána považuje za partnera do diskusie a nie za extrémistu.
12. marec 2012 - Fidesz a Orbán gratulujú Ficovi k víťazstvu v parlamentných voľbách. Očakávajú zlepšenie nálady medzi Bratislavou a Budapešťou. Orbán je pripravený na diskusiu o cezhraničnej spolupráci. Rovnako chce otvoriť otázku etnických Maďarov žijúcich na Slovensku.
26. apríl 2012 - stretnutie 15 krajín strednej Európy a Číny vo Varšave. Na pretrase je ekonomika, energetika a hospodárske otázky. Téme dvojakého občianstva a konfliktom z minulosti sa obaja vyhýbajú.
19. júl 2012 - Fico a Orbán preberajú otázku futbalových štadiónov. Na zápase Európskej ligy UEFA medzi Slovanom Bratislava a Videotonom Fehérvár išlo o neformálne stretnutie v duchu zbližovania slovensko-maďarských vzťahov.
Čo čakalo Fica s Orbánom v Mlynkoch: Pálenka, svätená voda a torta
2. októbra 2012 - (Nový Čas)
Maďarský premiér Viktor Orbán a jeho slovenský kolega Robert Fico využili príležitosť otvorenia slovenského domu v Mlynkoch na rokovania. Premiéri dohodli spoluprácu vo viacerých oblastiach a vyslovili sa za korektné vzťahy svojich vlád. Robert Fico sa od Slovákov žijúcich v Maďarsku dočkal „ostrého” privítania pálenkou, ale aj jeho obľúbených ľudoviek. Z darčekov si do Bratislavy odniesol víno na dobrú náladu, tortu v tvare slovenského domu nechal v Mlynkoch, vraj nech si pochutia domáci. Premiér zase Slovákom v Mlynkoch daroval 10-tisíc eur na auto a poprial im všetko dobré v ďalšom rozvíjaní slovenskej kultúry v Maďarsku. Prekvapilo ho, že našu kultúru tu pestujú už aj malé deti. V príhovore spomenul, že keď sa chce, dajú sa riešiť aj komplikované otázky - financovanie slovenského strediska zo zdrojov maďarskej aj slovenskej vlády. Slovenské stredisko posvätil kňaz. „Posväťte aj nás, nech sa nám darí,“ požiadal Fico. Kňaz tak urobil. Od predsedníčky Slovenskej samosprávy v Mlynkoch Marty Demjénovej dostal exkluzívne víno, z ktorého existuje iba 20 fliaš a je na ňom napísané, že je určené na dobrú náladu Roberta Fica. Ďalšia obyvateľka mu zase upiekla tortu v tvare Slovenského domu v Mlynkoch. „Víno si odnesiem, ale z torty sa ponúknite vy, keď tak si kúsok zoberiem,” povedal premiér, ktorý si nakoniec s veselými obyvateľmi zaspieval aj ľudovky.
Stredisko pilíšskych Slovákov v Mlynkoch otvorili premiéri SR a Maďarska
Pod Pilíš, ktorý sa vypína nad obcou Mlynky (Pilisszentkereszt) v severozápadnom Maďarsku, prišlo popoludnie, náladu ktorému nič neubral ani dážď. Hostí i aktérov umeleckej časti programu vítal totiž v očakávaní udalosti, mimoriadne vzácnej pre slovenskú národnostnú menšinu nielen v pilíšskej oblasti, ale z pohľadu zachovania národnej identity a sebavedomia ako i ďalšej podpory slovenskosti našich krajanov aj v celom Maďarsku. V obci, ktorá je kultúrnym centrom Slovákov z pilíšskej oblasti, premiéri Maďarska a Slovenskej republiky Viktor Orbán a Robert Fico slávnostne otvorili budovu Strediska pilíšskych Slovákov. Na slávnosti otvorenia Strediska pilíšskych Slovákov, súčasťou ktorého boli okrem príhovorov oboch premiérov aj prívety predstaviteľov slovenskej národnostnej menšiny v Maďarsku a následné vystúpenia slovenských speváckych a folkloristických súborov z pilíšskej oblasti, sa zúčastnil aj predseda Úradu pre Slovákov žijúcich v zahraničí Igor Furdík.
Robert Fico najlepšie bojuje s krízou, chválil Viktor Orbán
2. októbra 2012 - (sita)
Slovenský premiér Robert Fico si dnes počas slávnostného otvárania Slovenského domu v maďarských Mlynkoch vyslúžil od predsedu vlády nášho južného suseda Viktora Orbána veľký kompliment. Fico je podľa neho najúspešnejším bojovníkom proti kríze, ktorá zasiahla celú Európsku úniu. „Slovensko sa tiež borí s krízou ako Maďarsko a keďže je v eurozóne, má ešte viac problémov. Ale keď mám pomenovať krajinu a premiéra krajiny, ktorý je najúspešnejší v boji s krízou, budem musieť spomenúť na prvom mieste Roberta Fica a Slovensko,” vyhlásil Orbán. Slovenský predseda vlády vedie podľa Orbána krajinu, ktorá ešte pred desiatimi rokmi za Maďarskom zaostávala, no dnes je už pred ním. „Slovensko tu máme ako príklad toho, akým spôsobom sa treba chrániť voči kríze,” dodal maďarský premiér. Predsedovia vlád oboch krajín dnes v Mlynkoch absolvovali bilaterálne rokovanie. Fico ho zhodnotil ako konštruktívne a pragmatické. „Ukazuje sa, aj toto stretnutie to ukázalo, že pri riešení hospodárskej krízy sme úspešnejší, keď spolupracujeme,” povedal. Orbán poznamenal, že hoci medzi oboma štátmi existujú niektoré rozdielne názory, spoločné hospodárske úspechy „vytvoria základ, aby sme spoločne tieto ťažké otázky riešili”. Premiéri na záver svojho stretnutia podpísali dve spoločné vyhlásenia. Prvé hovorí o tom, že Maďarsko a Slovensko vybudujú medzi Komárnom a Komáromom nový most, ktorý budú oba štáty financovať rovnakým dielom. Druhý podpísaný dokument je o zámere rozvíjať miestnu komunikáciu medzi SR a Maďarskom. Pozdĺž spoločnej hranice sa podľa Orbána nachádza približne 360 maďarských a 540 slovenských sídel, v ktorých žije okolo 2,6 milióna ľudí. Cestné prepojenie je zhruba na každom 24-tom kilometri, a to je podľa Orbána v porovnaní so západnými krajinami málo. Cieľom preto je, aby takéto prepojenie bolo na zhruba každom siedmom kilometri.
V Mlynkoch slávnostne otvorili Slovenský dom
V obci Mlynky, ktorá je kultúrnym centrom slovenskej menšiny z pilíšskej oblasti, dnes premiéri Maďarska a Slovenska Viktor Orbán a Robert Fico slávnostne otvorili budovu Strediska pilíšskych Slovákov. Stavbu Slovenského domu financovali vlády oboch krajín rovnakým dielom. Konečnú zmluvu o dofinancovaní strediska podpísali Maďari a Slováci po viacerých sporoch v júli. „Verím, že dnešok je historickým dňom pre pilíšskych Slovákov, pretože dostávajú ako dar od slovenskej a maďarskej vlády kultúrny stánok, Slovenský dom,” uviedol v slávnostnom príhovore Fico, ktorého v Mlynkoch privítali chlebom a soľou. Dom je podľa premiéra dôkazom toho, že ak existuje dobrá vôľa a záujem na oboch stranách, Maďarsko i Slovensko sú schopné riešiť aj citlivé otázky. Slovenská menšina v Maďarsku je malá, pre nás je to však klenot, ktorý si chceme uchovať, dodal premiér. „Som hrdý na to, že v Maďarsku teraz mladí aj starí spievajú takto po slovensky,” vyhlásil Orbán po kultúrnom predstavení, ktoré pre oboch premiérov pripravili Slováci z Mlynkov. Ako doplnil, v Maďarsku neexistujú veľké veci, ktoré by sa zrodili bez boja. „Je to všade a vždy, ale, bohužiaľ, nemáme ani nádej, že by sme sa toho zbavili,” žartoval Orbán. Maďari na projekt podľa zmluvy uzatvorenej v júli prispeli sumou 442 338 eur, Slováci na stavbu domu poskytli 491 939 eur. Vlastníkom nehnuteľnosti a prevádzkovateľom Strediska pilíšskych Slovákov je Celoštátna slovenská samospráva, spoluužívať objekt budú aj miestne organizácie pilíšskych Slovákov. Obec Mlynky sa do širšieho povedomia verejnosti dostala v roku 2008, keď starosta Mlynkov József Lendvai predložil kontroverzný návrh, podľa ktorého by sa mali všetky slovenské spolky a organizácie z budovy Slovenského domu vysťahovať. Ako informuje Úrad pre Slovákov žijúcich v zahraničí na svojej webovej stránke, poslanci mlynskej obecnej samosprávy väčšinou hlasov návrh schválili. Maďarský ombudsman pre menšiny Ernő Kállai vyhlásil rozhodnutie o vysťahovaní Slovákov zo Slovenského domu za protiprávne, samospráva v Mlynkoch však definitívne rozhodla o vysťahovaní. V tom istom roku sa Maďarsko a Slovensko dohodli na tom, že postavia nový dom, na ktorý prispejú rovnakým dielom. Stavbu dokončili vlani v auguste.
Maďari budú za dom doplácať. Pre kurz forintu
3. októbra 2012 - (hn)
Takmer milión eur na stavbu nového domu Slovákov v Mlynkoch putovalo rovným dielom z maďarskej aj zo slovenskej štátnej pokladnice. Na rovnomernom financovaní domu sa ešte v roku 2008 dohodli premiéri oboch krajín Robert Fico a Ferenc Gyurcsány. Na základe ich dohody malo Slovensko prispieť 10 miliónmi korún a Maďarsko 80 miliónmi forintov. Podľa vtedajšieho kurzu to bolo dohromady asi 660-tisíc eur. Obe strany neskôr sľúbili zvýšiť sumu na viac ako milión eur. „Platby boli rozvrhnuté na viacero etáp. Situáciu komplikovali zmeny vlád v Bratislave aj Budapešti, pre ktoré sa peniaze oneskorili. V júni tohto roka sa realizovala posledná splátka,“ povedal pre HN šéf Celoštátnej slovenskej samosprávy v Maďarsku Ján Fuzik. Práve cez účet tejto organizácie išli peniaze na dom. Hoci ešte v decembri minulého roka sa počítalo s celkovými nákladmi 1,1 milióna eur, časť peňazí sa napokon podarilo ušetriť. Slovenská strana zaplatila 490-tisíc eur, maďarská 126 miliónov forintov. Spolu teda dom stál 980-tisíc eur. Aby v budúcnosti nevznikli žiadne spory, kto na dom dal viac peňazí, Slováci s Maďarmi doriešili aj rozdiely, ktoré vznikli pri pohybe kurzu forintu oproti euru. „Po prepočítaní sa zistilo, že zo Slovenska prišlo kvôli kurzovým rozdielom o 12 miliónov forintov viac. Maďarsko to vyrovná tým, že počas nasledujúcich troch rokov pošle po štyroch miliónoch forintov,“ uzavrel Fuzik.
Odsúdení na spolužitie
2. októbra 2012 - (Peter Javůrek - pravda.sk)
Ešteže Maďarsko pod vládou Viktora Orbána predbežne nepatrí ku krajinám, kde sa pri návštevách považuje za nevyhnutné nahlas hostiteľom pripomínať občianske práva a princípy demokracie. Inak by po utorkovej idylke v maďarských Mlynkoch na Robertovi Ficovi nenechala opozícia s mimovládkami nitku suchú. A že to teda bola idylka ako hrom. S úsmevmi a vzájomnými komplimentmi. Isteže, ani nemohla nebyť, keďže tí dvaja sa stretli pri príležitosti otvárania krajanského Slovenského domu. Náš premiér nemohol nič iné, než oceniť „otvorené, vecné a pragmatické“ ovzdušie rozhovoru, ktorý spolu pri tej príležitosti viedli. Maďarský predseda vlády je zasa príliš obratným politikom na to, aby sa pri takejto príležitosti neudržal a začal rozprávať o maďarskej menšine na Slovensku. Tento odkaz zaňho niesla samotná udalosť: pozrite, ako vzorne sa staráme my o vašu menšinu… Pokiaľ v radoch SMK Józsefa Berényiho nezavládla po včerajšku tragická nálada a hlboká depresia, potom práve preto, že aj oni ten odkaz „prečítali“ rovnako. Nech je to však, ako chce, je určite miliónkrát lepšie, keď sa maďarskí a slovenskí predstavitelia stretávajú, ako keď si posielajú brechavé depeše ponad Dunaj. Aj keby si mali pri tom stretávaní len štrngnúť slivovicou a rozdať pár úsmevov pre kamery. Nikdy sa už nesmie vrátiť dusná atmosféra rokov prvej Ficovej vlády, keď podtón dialógu (ak sa vôbec o nejakom dialógu dalo vtedy hovoriť) určoval politický suterén Jána Slotu a spol. I keď Viktor Orbán poriadne preháňal, keď označoval Slovensko div nie za najúspešnejšiu krajinu Európy pri zvládaní krízy (stačí pohľad na našu nezamestnanosť a verejné financie) a svoje Maďarsko pritom radil hneď za nás, nevymýšľal si, keď povedal, že spolupráca pri zvládaní krízy nás môže priviesť bližšie k riešeniu otázok, na ktoré máme odlišné názory. Takéto poradie by bolo veľmi správnym prehodením priorít. Naše spoločné pohraničie je z oboch strán relatívne husto osídlené a je naozaj napodiv, ako málo je prestupné dopravnou a inou infraštruktúrou. Nacionalistickými nezmyslami na oboch stranách netrpia politici, ktorí z nich majú živnosť, ale len ľudia, ktorí tam žijú a ktorí majú len málo šancí z každodenného vzájomného styku profitovať. Nezabúdajme tiež, že nech to s eurozónou a Európskou úniou dopadne akokoľvek, my tu budeme naďalej žiť vedľa seba. Keďže Maďarsko predbežne nie je Čína, hodnotenie tamojšieho znepokojivého vývoja, stavu demokracie a autoritárskych metód vlády Orbánovho Fideszu si môžeme dovoliť oddeliť aspoň odsekom od konštatovania, že je správne, keď sa naši politici stretávajú. Na kom záleží, nie sú politici, ktorí prichádzajú a odchádzajú, ale ľudia na oboch stranách. Tí sú odsúdení spoločnou históriou a spoločným priestorom na to, aby si nemohli dovoliť navzájom sa ignorovať.
V obci Mlynky sa stretnú maďarský a slovenský premiér
Fico a Orbán chcú stavať most
2. októbra 2012 - (pravda.sk / oslovma.hu)
V krátkom čase po tom, čo sa v Európskom parlamente objavila petícia maďarských poslancov za to, aby Slovensko vysvetlilo Benešove dekréty, sa stretáva premiér Robert Fico s maďarským partnerom Viktorom Orbánom. Podľa oficiálneho programu sa obaja premiéri chystajú podpísať Memorandum o projektoch slovensko-maďarskej spolupráce a otvoria slovenský dom v maďarskej obci Mlynky. Predtým však budú spolu rokovať. O čom, to obe strany včera tajili. Úrad vlády potvrdil, že obaja premiéri sa stretnú aj na bilaterálnom rokovaní. Témy rokovania však nechcel spresniť. „Stretnutie sa uskutoční v úzkom formáte bez špecifikovaných tém,” tvrdí tlačový úrad vlády. Politológovia od stretnutia neočakávajú zásadný prelom v slovensko-maďarských vzťahoch. „Rozdielne názory na viaceré otázky pretrvávajú. Týka sa to napríklad otázky dvojakého štátneho občianstva či najnovšie otázky postoja k Benešovým dekrétom,” hovorí Juraj Marušiak. Dvojstranné vzťahy zostávajú podľa neho naďalej problémové, aj keď sa vládne elity snažia zdôrazňovať pragmatické prvky spolupráce. „Maďarsko je jeden z najvýznamnejších obchodných partnerov Slovenska a veľmi dôležitá je aj cezhraničná spolupráca a napríklad budovanie mostov cez Ipeľ,” dodáva. V slovensko-maďarských vzťahoch je podľa neho „pomerne ticho” aj preto, že nijaká strana sa neusiluje o vyhrotenie konfrontácie. „Možno je to aj tým, že medzinárodná pozícia Orbána je dosť oslabená vnútropolitickými procesmi v Maďarsku a tiež jeho závislosťou od zahraničných úverov. Fico zas nechce zrejme dostať Slovensko do pozície, v akej bolo pred rokom 2010, keď bola slovenská vláda neraz obviňovaná z eskalácie vzájomného napätia,” dodal. Paradoxne práve títo dvaja premiéri majú podľa neho teoreticky šancu uskutočniť niečo, čo by sa dalo nazvať slovensko-maďarským zmierením. „Obaja majú vo svojich krajinách veľkú podporu voličov, neporovnateľnú s predchádzajúcimi vládami, a zároveň rešpekt národne orientovanej časti populácie,” myslí si Marušiak. Ako však zároveň dodáva, stať sa môže aj opak. „Obe krajiny prechádzajú zložitým obdobím sociálno-ekonomickej stability a nie je vylúčené, že v tomto období sa politické elity budú snažiť kompenzovať rozkladajúcu sa sociálnu kohéziu v spoločnosti práve rastúcim nacionalizmom,” dodal. Slovensko-maďarské zmierenie v najbližšom čase nečaká ani politológ László Öllös. „Slovensko-maďarské vzťahy sú tradične zlé a z tohto hľadiska od tohto stretnutia veľa nečakám,” hovorí Öllös. Zmierenie sa ani nedá čakať na jednom stretnutí, dôležitým krokom by však podľa neho bolo, ak by sa politici začali usilovať o zásadnú zmenu základných hodnôt, na ktorých je postavený obraz druhej strany. Slovensko-maďarské vzťahy sa však počas tejto vlády podľa neho oproti iným vládam zásadne nezmenili. „Nezmenila sa doktrína, existuje tu živený obraz stáleho nebezpečenstva,” dodal Öllös. Orbán s Ficom sa na prvom dvojstrannom rozhovore stretli 26. apríla vo Varšave, keď spolu hovorili pol hodiny. Naposledy sa neoficiálne zišli 20. júla v Bratislave, kde si spolu pozreli futbalový zápas Slovan Bratislava - Videoton FC. Memorandum o projektoch slovensko-maďarskej spolupráce, ktoré by mali premiéri podpísať, sa podľa Úradu vlády zameria na oblasť energetiky, dopravy a infraštruktúrnych projektov. „Príkladom je spoločný podpis memoranda o zámere rozvíjať verejné komunikácie prechádzajúce cez slovensko-maďarskú hranicu, ako aj medzivládnej dohody o vybudovaní nového cestného mosta Komárno-Komárom,” tvrdí tlačové oddelenie. Osobitná pozornosť patrí tiež rýchlostnej spojnici medzi Košicami a maďarským Miskolcom. Medzivládnu dohodu o stavbe cestného mosta cez Dunaj medzi Komárnom a Komáromom schválila slovenská vláda minulý týždeň. Celkové náklady sa odhadujú na približne 37 miliónov eur, predpokladá sa však, že väčšiu časť bude možné zaplatiť z fondov EÚ.
Mlynky sú jedinou obcou v Maďarsku, kde sú Slováci vo väčšine. Podľa sčítania obyvateľstva v roku 2001 z približne 2 100 obyvateľov bolo 42 percent Slovákov. Podľa novších údajov majú Mlynky 2 170 obyvateľov, z ktorých sa 54,6 percenta hlási k slovenskej národnosti a 14 percent k silným slovenským kultúrnym väzbám. Mlynky a ich Slovenský dom sa stali známe, keď v marci 2008 starosta obce József Lendvai predložil kontroverzný návrh, podľa ktorého sa mali všetky slovenské spolky a organizácie z budovy Slovenského domu vysťahovať. Poslanci obecnej samosprávy návrh schválili. Maďarský ombudsman pre menšiny Ernő Kállai vyhlásil rozhodnutie za protiprávne, samospráva v Mlynkoch však definitívne rozhodla o vysťahovaní. V júni 2008 sa Maďarsko a Slovensko dohodli na tom, že postavia nový dom, na ktorý prispejú rovnakým dielom. Stavba domu bola po prieťahoch dokončená vlani v auguste. Po roku bola v júli tohto roka podpísaná dohoda o dofinancovaní Strediska pilíšskych Slovákov. Slovenská strana financuje projekt sumou 491 939 eur, vláda Maďarska schválila podporu 442 338 eur plus 14-tisíc eur po tri roky na prevádzku. Vlastníkom nehnuteľnosti a prevádzkovateľom Strediska pilíšskych Slovákov je Celoštátna slovenská samospráva, spoluužívať objekt budú aj miestne organizácie pilíšskych Slovákov.
Premiérov Fica a Orbána spojí Slovenský dom v Mlynkoch
2. októbra 2012 - (sita)
Predseda vlády Robert Fico sa v utorok stretne s premiérom Maďarska Viktorom Orbánom, aby v maďarskej obci Mlynky odovzdali do užívania Stredisko pilíšskych Slovákov. Predsedovia vlád oboch krajín vystúpia počas slávnostného otvorenia s príhovormi, prestrihnú pásku na novej budove národnostného strediska a v mene oboch krajín podpíšu spoločné memorandum. Činnosť novootvoreného strediska bude zameraná na podporu národného povedomia a kultúrnej identity Slovákov žijúcich v Maďarsku. Obec Mlynky je kultúrnym centrom slovenskej menšiny z pilíšskej oblasti. Konečnú zmluvu o dofinancovaní strediska podpísali Maďari a Slováci po viacerých sporoch v júli. V zmluve sa zaväzujú, že slovenská strana financuje projekt sumou 491 939 eur, vláda Maďarska schválila podporu 442 338 eur. Vlastníkom nehnuteľnosti a prevádzkovateľom Strediska pilíšskych Slovákov je Celoštátna slovenská samospráva, spoluužívať objekt budú aj miestne organizácie pilíšskych Slovákov. Obec Mlynky sa do širšieho povedomia verejnosti dostala v roku 2008, keď starosta Mlynkov József Lendvai predložil kontroverzný návrh, podľa ktorého by sa mali všetky slovenské spolky a organizácie z budovy Slovenského domu vysťahovať. Ako informuje Úrad pre Slovákov žijúcich v zahraničí na svojej webovej stránke, poslanci mlynskej obecnej samosprávy väčšinou hlasov návrh schválili. Maďarský ombudsman pre menšiny Ernő Kállai vyhlásil rozhodnutie o vysťahovaní Slovákov zo Slovenského domu za protiprávne, samospráva v Mlynkoch však definitívne rozhodla o vysťahovaní. V tom istom roku sa Maďarsko a Slovensko dohodli na tom, že postavia nový dom, na ktorý prispejú rovnakým dielom. Stavbu dokončili vlani v auguste.
Predseda Úradu pre Slovákov žijúcich v zahraničí
sa zaujíma v Maďarsku o výučbu slovenčiny
10. októbra 2012 - (tasr)
Oboznámenie sa so stavom, kvalitou, aktuálnymi potrebami a perspektívami výučby slovenského jazyka na školách obcí a miest Maďarska, kde žije početnejšia slovenská menšina, je cieľom prebiehajúcej trojdňovej pracovnej návštevy predsedu Úradu pre Slovákov žijúcich v zahraničí (ÚSŽZ) Igora Furdíka. Podľa dnešnej informácie nezávislého spravodajského servera Slovákov v Maďarsku oslovma.hu súčasťou programu návštevy predsedu ÚSŽZ, ktorá sa začala v utorok, je aj stretnutie s predstaviteľmi krajanských spolkov, kultúrnych a spoločenských inštitúcií, zastrešujúcich aktivity slovenskej národnostnej menšiny. Furdík spolu s predsedom Celoštátnej slovenskej samosprávy v Maďarsku Jánom Fuzikom a predsedníčkou Zväzu Slovákov v Maďarsku Ruženkou Egyedovou Baránekovou sa zaujímal v utorok o aktuálny stav výučby slovenčiny a o možných dopadoch prebiehajúcej reformy maďarského verejného školstva na školy vyučujúce slovenčinu ako predmet na Hornomatranskej základnej a materskej škole Ladislava Zakupského v Alkári, na Základnej škole Hermíny Verešovej vo Veňarci a na Základnej škole, gymnáziu a žiackom domove s vyučovacím jazykom slovenským v Budapešti. Po dnešnej návšteve škôl v Mlynkoch, v Sarvaši, vo Veľkom Bánhedeši a po schôdzke s predstaviteľmi Čabianskej organizácie Slovákov a slovenskej samosprávy mesta v Békešskej Čabe Furdík vo štvrtok overí situáciu na slovenskej škole v Békešskej Čabe, v Slovenskom Komlóši a svoju pracovnú návštevu ukončí na škole v obci Dunaeďház.
SNS nie je HZDS. Šancu na parlament ešte má
Protimaďarská agenda už na voličov nezaberá, ale Slota v pozadí môže strane pomôcť.
7. októbra 2012 - (Miroslav Kern - Sme)
SNS by na rozdiel od skonávajúceho HZDS mohlo mať šancu, že sa v budúcnosti vráti do parlamentu. V posledných voľbách mala strana Jána Slotu 4,55 percenta, posledné prieskumy jej dávajú okolo štyroch percent. „Časť voličov znechutených zo Slotu a jeho vulgarizmov sa vrátiť môže a tým, že zostal čestným predsedom, neodídu jeho priaznivci,“ hovorí analytik Ján Baránek. Sociológ však vraví, že pokiaľ sa strana bude stále držať hlavne protimaďarskej agendy, jej návrat bude určite ťažší. Táto téma je totiž vraj vyprchaná. SNS by si podľa Baránka musela nájsť novú dominantnú tému. „V SNS by musel prebehnúť obrodný proces. Strana by sa musela vrátiť k základom z prvého obdobia svojej existencie,“ vraví politológ Miroslav Kusý. A to si vie Kusý len ťažko predstaviť, pokiaľ bude Slota čestným predsedom strany. „Bude z pozadia dirigovať, čo sa v SNS bude diať,“ vraví analytik. Ďalší osud strany podľa Kusého závisí od toho, či sa strana prikloní „k čistému národovectvu“, alebo zostane pri priživovaní sa na ňom.
Šéf strany všade videl nepriateľov
Najkontroverznejší politik po roku 1989 odchádza do úzadia.
Už keď sa stal v roku 1994 predsedom SNS, mal povesť radikálneho politika. K nacionalizmu pripojil krátko po svojom zvolení vetu o „nadpriemerných privilégiách“ národnostných menšín. Protimaďarskej rétoriky sa Ján Slota držal celých osemnásť rokov, ktoré strávil vo vedení SNS, či PSNS. Maďarov zo Slovenska aj Maďarska roky urážal. Vyberal si aj ich symboly ako bájneho vtáka Turula, či spoločného kráľa svätého Štefana. „My pôjdeme do tankoch a pôjdeme a zrovnáme Budapešť (...) Nedáme ani centimeter štvorcový tým hajzlom maďarským,“ hromžil v roku 1999 na mítingu. Nenávisť prejavoval aj k Rómom, homosexuálom, predstaviteľom Európskej únie, k Američanom. Vo chvíľach, keď jeho SNS neuspela, zvykol namiesto Maďarov nadávať Slovákom. Hovoril, že sú „geneticky hlúpy národ“. So svojimi politickými spojencami aj oponentmi mal väčšinou zlé vzťahy. Najnapätejšie ich mal okrem politikov maďarskej národnosti s predsedom HZDS a svojím dvojnásobným koaličným partnerom Vladimírom Mečiarom. Neveril mu do tej miery, že keby vraj Mečiar umrel, priloží mu k ústam zrkadlo, aby videl, či neklame. Keď niekoho neznášal, bolo mu jedno, ako sa o ňom vyjadroval, hoci často išlo o ženy. Vulgárne rozprával aj o Anne Belousovovej, ktorá bola striedavo jeho súperkou a straníckou kolegyňou. O maďarskej ministerke Kinge Gönczovej hovoril ako o strapatej pani. Vulgárne nadával aj policajtke v parlamente.
Ministra Lajčáka sklamali slovenskí europoslanci
3. októbra 2012 - (sita)
Šéf slovenskej diplomacie Miroslav Lajčák je sklamaný z toho, že na rokovaní petičného výboru europarlamentu o Benešových dekrétoch sa nezúčastnil ani jeden z trinástich slovenských europoslancov. „Som veľmi sklamaný z toho, ako k tej téme pristúpili naši europoslanci, bez ohľadu na to, z ktorej politickej strany sú,” vyhlásil minister zahraničných vecí. „U mňa nastolili otázku, či si uvedomujú, koho zastupujú v Európskom parlamente,” zamyslel sa Lajčák, podľa ktorého sa ako jediný na rokovaní výboru za Slovensko postavil rumunský europoslanec. Petičný výbor europarlamentu o Benešových dekrétoch rokoval 20. septembra. Slovensko v ňom síce zastúpenie nemá, naši europoslanci sa však na jeho rokovaní zúčastniť mohli. Keďže tak neurobili, v zápisnici z rokovania výboru je zaznamenané, že „slovenskí europoslanci na diskusii neboli.” Lajčák to vníma ako veľmi nezodpovedné. „Mali tu informáciu, mali tie podklady, rozhodli sa tam nebyť,” dodal. Čo sa týka samotných Benešových dekrétov, je to podľa ministra uzavretá téma. „EÚ a Európska komisia sa už viackrát na túto tému jednoznačne vyjadrili a ja nevidím dôvod, prečo by som sa mal vyjadriť inak,” uzavrel. Europarlament po iniciatíve maďarských europoslancov opäť otvára otázku Benešových dekrétov. Slovensko bude musieť vysvetľovať okolnosti prijatia deklarácie o nemennosti Benešových dekrétov z roku 2007. Národná rada SR vtedy konštatovala, že Benešove dekréty, ktoré po druhej svetovej vojne obmedzili občianske a majetkové práva maďarskej a nemeckej menšiny, sú nedotknuteľné. Parlament vo svojom uznesení, za ktoré hlasovali všetci koaliční i opoziční poslanci s výnimkou Strany maďarskej koalície (SMK), odmieta pokusy o spochybňovanie povojnových dekrétov. Právne a majetkové vzťahy, ktoré vznikli ich následkom, vyhlásil za nedotknuteľné.
Anna Záborská nedostala mandát na silácke reči o minulosti
„Prekvapuje ma, že minister zahraničných vecí nerozumie spôsobu práce v Európskom parlamente. Povinnosťou každého poslanca je v prvom rade účasť na práci výborov, v ktorých je členom.“ - Anna Záborská v tom čase bola na zasadaní iných dvoch výborov. Zasadnutie petičného výboru sa podľa nej konalo v rovnakom čase, ako zasadnutia ostatných výborov. „Napríklad ja som sa musela zúčastniť na hlasovaní v dvoch ďalších výboroch. Toto je práca, pre ktorú mi občania dali mandát, nie silácke reči v diskusiách o minulosti,” bráni sa europoslankyňa. Pripomenula tiež, že podľa vlastných slov ministra Lajčáka sú Benešove dekréty uzavretou témou.
Maďarsko vymazali z mapy sveta
3. októbra 2012 - (Miro Grman - tvnoviny.sk)
Maďarsko zmizlo z mapy sveta a namiesto neho sa vynoril iný štát. Tak to aspoň vyznieva pri porovnaní výrokov premiéra Roberta Fica. Pred voľbami v roku 2010 musel byť na ich základe každý správny Slovák presvedčený, že južní susedia zvolením Viktora Orbána za predsedu vlády priam vstupujú do vojny. Časté plamenné vystúpenia, či „zastavovanie” maďarského prezidenta navyše pôsobili, akoby na svete ani nebolo vážnejšej témy. Po voľbách v roku 2012 už Fico vystupuje tak, že Orbán je politik schopný konštruktívnej debaty. Slovenský predseda vlády na utorkovom stretnutí v Maďarsku nebol až taký vľúdny ako Orbán, ktorý označil Slovensko za najúspešnejšieho bojovníka proti hospodárskej kríze. No už dávnejšie neznejú ani výroky, ako „Páni Orbán a Csáky povyšujú Karpatskú kotlinu na fiktívny územný celok,“ či „Hlboko sa niekto mýli, ak si myslí, že Orbán (...) nie je schopný vyvolať konflikt.“ Samozrejme, je dobrou správou, že Fico už nezvoláva mimoriadne tlačové konferencie, na ktorých kritikou Budapešti pokračoval v nekonečných jalových hádkach „na diaľku“. Avšak radikálny obrat rétoriky nabáda na ostražitosť. Jednoznačne totiž poukazuje na chladnú kalkuláciu, s akou politici z niektorých tém vytvárajú umelý problém, aby niečo získali či zakryli. A tak kým v súčasnosti je podľa Fica vzájomná spolupráca tým správnym liekom na hospodársku krízu, na základe doterajších skúseností sa človek musí obávať, že veľmi rýchlo sa tým liekom môže stať návrat k tvrdej kritike.
Maďari sú pod tlakom menového fondu
3. októbra 2012 - (tasr)
Medzinárodný menový fond (MMF) očakáva od maďarskej vlády odpoveď na otázku, aké zlepšenie rozpočtu prinesú plánované hospodárske opatrenia kabinetu. Zaujíma sa aj o otázku poplatkov za finančné úkony v rámci Maďarskej národnej banky (MNB). Vyplýva to z listu MMF maďarskej vláde, o ktorom dnes hovoril v maďarskej komerčnej televízii TV2 predseda frakcie vládneho Maďarského občianskeho zväzu - Fidesz Antal Rogán. Podľa jeho slov MMF požiadal maďarskú vládu o spresnenie v niektorých otázkach, medzi ktorými sú aj vplyvy avizovaných opatrení na rozpočet a už uvedený poplatok za finančné transakcie. „Na otázky poskytneme odpovede a domnievam sa, že následne sa opäť rozbehnú konzultácie medzi maďarskou vládou a delegáciou MMF,“ konštatoval vládny politik. Podľa Rogána vláda uvažuje o tom, že by v nadchádzajúcich dvoch rokoch namiesto štátnych úradníkov odchádzajúcich do dôchodku neprijímali nových zamestnancov, čím by sa počet štátnych zamestnancov ročne znížil až o 20.000. Kabinet podľa neho zváži aj možnosť zamedzenia súčasného platenia dôchodkov a miezd štátnym zamestnancom. Tí by sa museli rozhodnúť, či po dosiahnutí dôchodkového veku v prípade, že zostanú pracovať, chcú poberať dôchodok, alebo mzdu. K ďalším návrhom vlády patrí zvýšenie odvodu do sociálnej poisťovne pre ľudí s vyššími príjmami. Od budúceho roka sa určite zvýši spotrebná daň na tabakové výrobky, dodal politik Fideszu. Maďarská vláda 1. októbra listom informovala MMF a Európsku úniu (EÚ) o svojich plánoch v záujme zvýšenia účinnosti hospodárskej politiky. Maďarský minister zodpovedný za úverové rokovania Mihály Varga v tejto súvislosti informoval, že v liste kabinet uviedol aj oblasti, v ktorých odmieta v rámci rokovaní s MMF o pôžičke ustúpiť. Maďarsko podľa uvedeného dokumentu chce potlačiť čiernu ekonomiku, zvýšiť účinnosť výberu daní, preveriť financovanie projektov podporovaných Európskou úniou, prehodnotiť systém sociálnej podpory tak, aby bola cielenejšia, zvýšiť účinnosť regulácie DPH, zvýšiť účinnosť regulácie miezd vo verejnej sfére a preveriť účinnosť systému odvodov sociálneho poistenia. Maďarská vláda v liste pripomenula MMF a EÚ, že v rámci rokovaní o úvere neprichádza do úvahy, aby pristúpila na zníženie dôchodkov, miezd a niektorých druhov sociálnej podpory, zdôraznil Varga. Rokovania Maďarska s delegáciami MMF a EÚ sa začali 17. júla, zatiaľ nie je známy termín ich pokračovania. Maďarsko sa od vstupu do MMF pripravuje na uzatvorenie zmluvy o ôsmej pôžičke.
Orbán: Maďarsko ďalej podporuje spoločnú agrárnu politiku
4. októbra 2012 - (tasr)
Maďarsko aj naďalej podporuje zachovanie spoločnej agrárnej politiky, povedal dnes v Budapešti eurokomisárovi pre poľnohospodárstvo a rozvoj vidieka Dacianovi Ciolosovi predseda maďarskej vlády Viktor Orbán. Podľa maďarskej tlačovej agentúry MTI partneri sa na rokovaní zhodli v tom, že Európska únia (EÚ) má v poľnohospodárskej produkcii konkurenčnú výhodu voči svetu, agrárny sektor disponuje aj významným potenciálom tvorby pracovných miest, preto nemožno oslabiť spoločnú agrárnu politiku únie. Ciolosa prijal na zdvorilostnej návšteve aj maďarský minister zahraničných vecí János Martonyi, ktorý označil za prijateľný návrh komisie týkajúci sa financovania Spoločnej poľnohospodárskej politiky EÚ, ako však dodal, vážnym problémom je návrh na takmer 30-% zníženie financovania kohéznej politiky. Podľa Martonyiho to nie je prijateľné politicky, ale ani z pohľadu integračných základných hodnôt únie. Šéf maďarskej diplomacie požiadal eurokomisára, aby EK zvážila možnosti pomoci v prípade sucha, ktoré spôsobilo v tomto roku vážne problémy maďarským poľnohospodárom. Ciolos povedal, že možnosti komisie v tejto oblasti sú síce dosť obmedzené, napriek tomu navrhnú zriadiť krízový fond, do ktorého by prispievali producenti v dobrých rokoch a v horších by z neho získali podporu.
Maďarsko predstaví svoje úsporné opatrenia
4. októbra 2012 - (sita)
Maďarsko v piatok predstaví Európskej komisii (EK) opatrenia na zníženie deficitu štátneho rozpočtu. Predstaviteľom EK tak maďarská vláda ukáže, akým spôsobom chce udržať deficit budúcoročného rozpočtu pod hranicou troch percent hrubého domáceho produktu (HDP). Informoval o tom minister maďarskej vlády zodpovedný za rokovania s Medzinárodným menovým fondom (MMF) Mihály Varga. „Európska komisia sa na základe týchto informácií ešte v októbri alebo najneskôr začiatkom novembra rozhodne, či našej krajine zastaví čerpanie finančných prostriedkov z EÚ alebo nie,” povedal minister pre týždenník Heti Válasz.
Maďarsko ráta pre budúci rok s vyšším schodkom
3. októbra 2012 - (sita)
Maďarská vláda, ktorá podľa svojho doterajšieho zámeru ráta s deficitom jej rozpočtu v budúcom roku vo výške 2,2 % hrubého domáceho produktu (HDP), plánuje tento cieľ zmeniť tak, že deficit bude až na úrovni 2,8 % HDP. Ide o snahu vyhnúť sa drastickým rozpočtovým úpravám. Informoval o tom v stredu denník Magyar Nemzet. Denník, ktorý je blízky vládnej strane Fidesz, uviedol, že túto informáciu dostal od nemenovaného vládneho zdroja. Maďarsko, ktoré je najzadlženejšou krajinou východnej Európy, rokuje o finančnej pomoci s EÚ a Medzinárodným menovým fondom (MMF), ktorý uviedol, že hospodársky rast krajiny v roku 2013 bude slabší, a teda jej deficit vyšší, ako plánuje. Maďarská vláda sa tiež tento týždeň vyjadrila, že bude musieť upraviť svoju prognózu ekonomického rastu, aby odzrkadlila zhoršujúce sa prostredie v európskej ekonomike, hlavne v Nemecku.
Maďarsko si pripomenie druhé výročie najväčšej ekologickej katastrofy
4. októbra 2012 - (tasr)
K najväčšej ekologickej katastrofe v Maďarsku, keď pri obci Kolontár vo Vesprémskej župe sa o 12.25 h pretrhla hrádza odkaliska hlinikárne v Ajke, došlo pred dvoma rokmi, 4. októbra 2010. Voda kontaminovaná červeným kalom zaliala Kolontár, kde desať ľudí zomrelo, 123 ľudí sa ťažko zranilo a 302 ľudí museli ošetriť. Výročie katastrofy si pripomenú dnes v Kolontári aj v Devecseri. Obrovské materiálne škody vznikli najmä v obciach Kolontár a Devecser; zničený bol celý ekosystém rieky Marcal. Približne 400 domov bolo úplne zničených. V Kolontári o 12.30 h zaznejú zvony, čím si pripomenú obete katastrofy. Podvečer prejde zasiahnutou časťou obce fakľový sprievod. Účastníci zapália kahance na každom mieste, kde museli zbúrať zničené rodinné domy. „Nie je to oslava, ale pietne zhromaždenie. Potichu si pripomenieme túto tragédiu,” cituje maďarská tlačová agentúra MTI vyjadrenie nezávislého starostu obce Károlya Tiliho. V mestečku Devecser popoludní odovzdajú a posvätia ekumenickú kaplnku, podvečer sa aj tam uskutoční fakľový sprievod.
Hague sa s Orbánom zhodli na nutnosti likvidovať energetickú závislosť
4. októbra 2012 - (tasr)
Na nutnosti zlikvidovania energetickej závislosti a vytvárania pracovných príležitostí zhodli sa dnes v Budapešti maďarský premiér Viktor Orbán a šéf britskej diplomacie William Hague, informovala maďarská tlačová agentúra MTI. Podľa hovorcu maďarského premiéra Bertalana Havasiho sa rokujúce strany zhodli, že vytvorenie energetickej bezpečnosti je mimoriadne dôležitým strategickým záujmom a že podporia všetky kroky, ktoré povedú k likvidácii energetickej závislosti. Orbán s Hagueom zhodnotili situáciu týkajúcu sa krízy eurozóny, hovorili o nasledujúcom sedemročnom rozpočte Európskej únie a o posilnení určitých funkcií kohéznej politiky únie. Britský minister, ktorý predtým vystúpil s prejavom v Budapešti na medzinárodnej konferencii o kyberpriestore, na spoločnej tlačovej besede s maďarským ministrom Jánosom Martonyim zdôraznil, že britsko-maďarské vzťahy sú veľmi silné a veľmi dobré.
Orbán: Treba sa usilovať o vytvorenie bezpečného kyberpriestoru
Postojom maďarskej vlády je, že krajiny sveta musia vynaložiť vážne úsilie a spolupracovať na vytvorení bezpečného kyberpriestoru. Vyhlásil to dnes v úvode dvojdňovej medzinárodnej budapeštianskej konferencie o kyberpriestore maďarský premiér Viktor Orbán. Na podujatí za účasti zahraničných politikov a expertov Orbán podľa maďarskej tlačovej agentúry MTI zdôraznil, že je potrebné pripraviť sa na boj proti kyberterorizmu, pretože „dnes už nie je nepredstaviteľné, aby niekto s minimálnymi financiami a s relatívne jednoduchým počítačom uskutočnil útok voči fungovaniu celého štátu. „Kyberpriestor je v podstate svet bez stien, v rámci ktorého je potrebné vyriešiť ochranu súkromnej sféry, osobných údajov a informácií týkajúcich sa súkromného života, ale súčasne aj ochranu informácií významných z hľadiska národnej bezpečnosti,” dodal predseda maďarskej vlády. Podľa šéfa britskej diplomacie Williama Haguea je nutné prijať medzinárodný konsenzus vo vytvorení budúcnosti kyberpriestoru. „Je to súrna úloha, ktorú nemožno obísť,” zdôraznil minister a poznamenal, že mnohé krajiny nedisponujú potrebnou počítačovou infraštruktúrou na ochranu proti útokom, preto im treba pomôcť. Zástupca juhokórejského ministra zahraničných vecí Kim Sung Han poukázal na mimoriadne rýchlo meniaci sa kyberpriestor, čo má podľa jeho slov vplyv aj na politické, hospodárske, spoločenské a medzinárodné vzťahy. „Informácie a znalosti sa stávajú čoraz významnejšími,” konštatoval juhokórejský politik. Maďarský minister zahraničných vecí János Martonyi podotkol, že pri riešení výziev musia vlády využiť aj pomoc a odborné znalosti občianskych združení a hospodárskeho sektoru. Martonyi pripomenul, že po vlaňajšom londýnskom stretnutí poskytla Budapešť druhú príležitosť politickým lídrom, predstaviteľom veľkopodnikov a občianskych združení, aby prediskutovali najdôležitejšie problémy kyberpriestoru.
Na nadáciu Matice slovenskej nemá páky ani ministerstvo kultúry
3. októbra 2012 - (sita)
„Ministerstvo kultúry nemá žiadne páky na nadáciu Matice slovenskej,” upozornil rezortný šéf Marek Maďarič v súvislosti s aktuálnym problémom vedenia Matice dostať sa do trezoru, v ktorom by mala byť časť vyzbieraného národného pokladu. „Ministerstvo kultúry nemá absolútne žiadny vzťah k nadácii a ako vidno, aj samotná Matica má veľký problém dostať sa k niečomu, a má určité obmedzené možnosti k Matici samotnej,” uviedol Maďarič. Vedenie Matice slovenskej sa naposledy v utorok v martinskom sídle tejto inštitúcie chcelo pokúsiť otvoriť trezor, v ktorom by sa mala nachádzať časť pokladu, na ktorý sa Slováci v minulosti zbierali. K tomuto aktu pozvali aj zástupcov médií a parlamentného výboru pre kultúru a médiá, napokon sa však odhalenie útrob trezoru nekonalo. „Predseda Matice slovenskej nemal súhlas správcu Nadácie Matice. Správca nadácie bol tentokrát PN,” informovala hovorkyňa Matice slovenskej Katarína Belická s tým, že to nebolo po prvý krát, čo nadácia znemožnila nazrieť do trezoru. Predseda Matice slovenskej Marián Tkáč dostal list od správcu nadácie, v ktorom konštatuje, že ide o trestnoprávnu zodpovednosť. „A keďže predseda a ani iní nechcú skončiť vo väzení, tak trezor nemohol byť otvorený, a tak nevieme, čo sa v ňom nachádza,” uviedla Belická. Minister kultúry hovorí, že ani on nikdy na vlastné oči poklad nevidel. Podľa jeho slov sa však ľudia, ktorí sa na poklad zbierali, majú právo dozvedieť, či sa v trezore niečo nachádza. Ak sú nejaké podozrenia, mala by konať aj polícia. „Je v záujme Matice, aby táto otázka bola čo najskôr vyriešená, aby nebola spájaná s takýmito, ale pozitívnymi vecami,” dodal Maďarič. Vedenie Matice chce požiadať príslušné štátne orgány, aby skontrolovali nadáciu. Národný poklad bol vyzbieraný po vzniku samostatnej republiky v období od roku 1993 do roku 1996 a údajne obsahuje cennosti a vzácne kovy v hodnote milión eur. Do trezoru, kde sa údajne nachádza jeho kovová časť, sa snaží dostať Matica slovenská. Podľa nej im v tom však bráni správca pokladu - Nadácia Matice slovenskej.
Pavol Paška: Slovenská republika nepotrebuje novú Ústavu
3. októbra 2012 - (tasr)
Slovenská republika nepotrebuje novú Ústavu. Vyhlásil to dnes v Košiciach v rámci medzinárodnej vedeckej konferencie 20 rokov Ústavy Slovenskej republiky - I. ústavné dni, ktorú zorganizoval Ústavný súd (ÚS), predseda Národnej rady SR Pavol Paška. „Slovensko potrebuje reagovať na novú etapu vývoja aj v európskom aj v celosvetovom kontexte,“ dodal Paška. Pozvanie na konferenciu prijali prezident Slovenskej republiky Ivan Gašparovič, predseda Národnej rady Slovenskej republiky Pavol Paška, predseda Ústavného súdu Českej republiky Pavel Rychetský, predseda Ústavného tribunálu Poľskej republiky Andrzej Rzepliński, predseda Ústavného súdu Maďarska Péter Paczolay a ďalší významní hostia. Podľa hovorkyne ÚS Anny Pančurovej sa rokovania medzinárodnej konferencie, ktorá potrvá do štvrtka 4. októbra zúčastňuje takmer 140 odborníkov z oblasti ústavného práva zo Slovenska, Česka a Poľska. „Dvadsať rokov od prijatia Ústavy prinieslo pre obyvateľov Slovenska veľmi veľa. Naštartoval sa proces emancipácie, ale hlavne to umožnilo vykročiť naplno za väčšinovou predstavou ľudí tejto krajiny - vykročiť do Európy,“ doplnil šéf parlamentu. Zdôraznil, že Ústava SR je skutočnou Ústavou demokratického štátu a zabezpečila všetky predpoklady na dobrú budúcnosť Slovenska. Podľa Pašku je kritika rozhodnutí ÚS, či už zo strany politikov, alebo médií veľmi nebezpečná tendencia. „Politický systém, ktorý je kreovaný na základe fundamentov zákona zákonov musí rešpektovať niektoré pravidlá a je zle, ak sa situácia opakuje. V poslednej dobe je inštitúcia ÚS, ale aj nálezy ÚS predmetom politického zápasu,“ podčiarkol Paška. Pripomenul, že ÚS už niekoľko rokov vyvíja aktivity, ktoré by mali spieť k znižovaniu počtu neprimerane dlhých prieťahov v súdnom konaní. „ÚS by mal byť od oslobodený od rozsahu niektorých činností a mal by sa venovať najmä vážnym ústavnoprávnym analýzam v oblasti súladu právnych noriem s Ústavou. Mali by sme sa baviť aj o zvýšení počtu sudcov na 15,“ pokračoval Paška. Dodal, že na nasledujúcej schôdzi sa bude parlament zaoberať návrhom opozičných poslancov, ktorý by mal stanoviť ÚS deväťdesiatdňovú lehotu maximálnej dĺžky konania. „Je to síce racionálne, ale nerealizovateľné. Najskôr treba ÚS rekonštruovať s pohľadu rozsahu jeho činnosti a myslím si, že takáto debata sa začne veľmi skoro,“ uzavrel Paška.
Do Štrasburgu ide petícia proti zákonu o štátnom občianstve
4. októbra 2012 - (tasr)
Predseda Európskeho parlamentu (EP) Martin Schulz má na stôl dostať petíciu s jedným podpisom proti ustanoveniam slovenského zákona o štátnom občianstve, ktoré proti vôli ľudí odoberajú slovenské pasy. Podnet podá predseda maďarskej Rady ľudskej dôstojnosti Zoltán Lomnici. Tvrdí, že na Slovensku sú právne znevýhodnení tí, ktorí požiadali aj o maďarské občianstvo. Lomnici sa stretol na rokovaní s predsedom mimoparlamentnej SMK Józsefom Berényim, ktorého strana petíciu podporuje. „Naďalej považujeme súčasný stav za absurdný, lebo ľudia strácajú slovenské občianstvo, ak chcú mať aj iné, napríklad maďarské. Nevidíme dôvod, prečo by občania SR nemohli byť aj občanmi iných štátov. Ak SR vníma Maďarsko ako nebezpečenstvo alebo rizikový faktor, tak sa treba vrátiť k Zmluve o priateľstve a dobrých vzťahoch,” povedal Berényi. Jeho strana preto podporuje všetky aktivity, ktoré tento súčasný stav napádajú a chcú ho zmeniť. „Preto som od začiatku pristúpil k podpore tejto petície, ktorá bude odovzdaná predsedovi EP zástupcami Rady. Čo nemôže riešiť priama politika, môže riešiť toto občianske združenie,” myslí si Berényi. O aktivitách informoval aj maďarského premiéra Viktora Orbána, s ktorým sa stretol tento týždeň ešte pred jeho rokovaním s naším premiérom Robertom Ficom (Smer). „Informoval som ho, že aj SMK podporuje túto petíciu a vnímame to ako ďalší veľmi dôležitý krok k novelizácii slovenského zákona,” povedal Berényi. Všetko pre úspešnosť petície v EP majú urobiť aj dvaja europoslanci SMK Edit Bauer a Alajos Mészáros. Podnetom sa bude zaoberať petičný výbor EP, ktorý rozhodne o jeho opodstatnenosti. Lomnici prirovnal súčasný slovenský zákon o štátnom občianstve k Benešovým dekrétom, lebo núti našich občanov opustiť SR. Zároveň upozornil, že počet občanov SR maďarskej národnosti po poslednom sčítaní ľudu výrazne klesol. „Vieme, že materská krajina má určité resty v tejto záležitosti, nezaoberala sa otázkami menšín tak, ako mala a výsledkom sú aj Benešove dekréty,” povedal. Podľa Lomniciho členovia Rady sú významné osobnosti z 13 krajín a tí zistili, že na Slovensku sú z právneho hľadiska v nevýhode ľudia prijímajúci občianstvo aj inej krajiny. „Pripravil som petíciu na piatich stranách ohľadom právnych krívd, ktoré postihujú našich slovenských občanov s dvojitým občianstvom,” vysvetlil. V Národnej rade sa naposledy o zmiernení zákona o štátnom občianstve hovorilo minulý týždeň. Opozičné hnutie OĽaNO chcelo dosiahnuť jeho úpravu tak, že o slovenský pas by neprichádzali ľudia, ktorí získali cudzie štátne občianstve v krajine, na ktorú majú reálne väzby. Zároveň sa mali vracať naše pasy tým, ktorí o ne prišli prijatím cudzieho občianstva napriek tomu, že mali na dotyčný štát reálne väzby. Plénum však novelu odmietlo a ľudia, ktorí prijmú občianstvo iného štátu, tak aj naďalej prichádzajú o to slovenské. Poslanci sa súčasný zákon o štátnom občianstve, ktorý presadila ešte prvá vláda Roberta Fica (Smer), usilovali zmierniť niekoľkokrát, avšak vždy neúspešne. Nepodarilo sa to ani za vlády Ivety Radičovej, keď mali stredopravé strany väčšinu. Národná rada schválila novelu zákona o štátnom občianstve v máji 2010 ako reakciu na maďarský zákon, ktorý zjednodušuje udeľovanie dvojakého občianstva zahraničným Maďarom. Podľa schválenej úpravy je strata štátneho občianstva SR možná v dvoch prípadoch, dovtedy sa tak mohlo stať iba prepustením zo štátneho zväzku SR na vlastnú žiadosť. Po novom občan SR automaticky stráca slovenské občianstvo, ak dobrovoľne požiada o iné. Strata sa nevzťahuje na nadobudnutie cudzieho štátneho občianstva v súvislosti s uzavretím manželstva alebo narodením.
Reakcia na maďarský zákon o občianstve bola nevyhnutná, tvrdí Madej
Predseda Ústavnoprávneho výboru Róbert Madej je stále presvedčený, že reakcia prvej vlády Roberta Fica (Smer) na maďarský zákon zjednodušujúci udeľovanie dvojakého občianstva zahraničným Maďarom bola nevyhnutná. Povedal to s tým, že v rozpore s medzinárodnými princípmi je v prvom rade maďarská právna norma a nie naša. Madej tak reagoval na tlačovú konferenciu SMK, na ktorej jej líder József Berényi oznámil, že predseda Európskeho parlamentu Martin Schulz dostane na stôl petíciu proti ustanoveniam slovenského zákona o štátnom občianstve, ktoré proti vôli ľudí odoberajú slovenské pasy. „Nie je akceptovateľné, aby Maďarsko udeľovalo štátne občianstvo len na základe princípu, že niekto sa nachádza blízko ich hraníc. Ak ide o korekcie slovenského zákona, treba povedať, že opozícia štyrikrát zmarila jeho úpravu,” pripomenul Madej. Smer-SD však zjemnenie vlastnej právnej normy chystá, a to tak, že o slovenské pasy nebudú prichádzať tí, ktorí získajú štátne občianstvo krajiny na základe trvalého pobytu v nej. Inak ich strácať budú. „Maďarský zákon je totiž hrubým zásahom do slovenskej suverenity,” povedal Madej. Kedy dostanú úpravu zákona o štátnom občianstve poslanci na stôl, povedať nevedel, keďže je to vecou vlády.
Zákon treba zmeniť, ale nie tak ako si predstavuje SMK
V rozpore s medzinárodnými princípmi je v prvom rade maďarská právna norma
4. októbra 2012 - (tasr)
Predseda Ústavnoprávneho výboru NR SR Róbert Madej je stále presvedčený, že reakcia prvej vlády Roberta Fica (Smer-SD) na maďarský zákon zjednodušujúci udeľovanie dvojakého občianstva zahraničným Maďarom bola nevyhnutná. Povedal to dnes pre TASR s tým, že v rozpore s medzinárodnými princípmi je v prvom rade maďarská právna norma a nie naša. Madej tak reagoval na dnešnú tlačovú konferenciu SMK, na ktorej jej líder József Berényi oznámil, že predseda Európskeho parlamentu (EP) Martin Schulz dostane na stôl petíciu proti ustanoveniam slovenského zákona o štátnom občianstve, ktoré proti vôli ľudí odoberajú slovenské pasy. “Nie je akceptovateľné, aby Maďarsko udeľovalo štátne občianstvo len na základe princípu, že niekto sa nachádza blízko ich hraníc. Ak ide o korekcie slovenského zákona, treba povedať, že opozícia štyrikrát zmarila jeho úpravu,” pripomenul Madej. Smer-SD však zjemnenie vlastnej právnej normy chystá, a to tak, že o slovenské pasy nebudú prichádzať tí, ktorí získajú štátne občianstvo krajiny na základe trvalého pobytu v nej. Inak ich strácať budú. “Maďarský zákon je totiž hrubým zásahom do slovenskej suverenity,” povedal Madej. Kedy dostanú úpravu zákona o štátnom občianstve poslanci na stôl, povedať nevedel, keďže je to vecou vlády. “Naďalej považujeme súčasný stav za absurdný, lebo ľudia strácajú slovenské občianstvo, ak chcú mať aj iné, napríklad maďarské. Nevidíme dôvod, prečo by občania SR nemohli byť aj občanmi iných štátov. Ak SR vníma Maďarsko ako nebezpečenstvo alebo rizikový faktor, tak sa treba vrátiť k Zmluve o priateľstve a dobrých vzťahoch,” povedal dnes Berényi. Jeho strana preto podporuje všetky aktivity, ktoré tento súčasný stav napádajú a chcú ho zmeniť. “Preto som od začiatku podporoval túto petíciu. Čo nemôže riešiť priama politika, môže riešiť toto občianske združenie,” myslí si Berényi. O aktivitách informoval aj maďarského premiéra Viktora Orbána, s ktorým sa stretol tento týždeň ešte pred jeho rokovaním s naším premiérom Robertom Ficom (Smer-SD). “Informoval som ho, že aj SMK podporuje túto petíciu a vnímame to ako ďalší veľmi dôležitý krok k novelizácii slovenského zákona,” povedal Berényi. Všetko pre úspešnosť petície v EP majú urobiť aj dvaja europoslanci SMK Edit Bauer a Lajos Mészáros. Podnetom sa bude zaoberať petičný výbor EP, ktorý rozhodne o jeho opodstatnenosti.
Poliak prosí milenku o odpustenie, pred celým národom
Ľúbostný list zverejnil v centre Budapešti.
5. októbra 2012 - (tvnoviny.sk)
Zamilovaní ľudia majú ďalší návod na to, ako milovanej osobe dokázať svoju lásku. Poľský horolezec sa rozhodol pre netradičný spôsob. Na dvoch budovách v centre Budapešti vyvesil dnes popoludní ľúbostný list s prosbou o odpustenie. Jan Przasnek, ktorý sa živí tým, že na výškových budovách umýva okná, pred celým národom vylial svoje city k milovanej Gike. V liste, ktorý si teraz môžu prečítať všetci, čo ovládajú maďarčinu, ju prosí, aby sa k nemu vrátila. Zároveň ju touto formou požiadal o ruku. „Ak mi odpustíš, tak každú minútu, ktorú si trpela, premením na hodinu radosti a všetky tvoje slzy na more šťastia,” píše milovanej. List bude visieť na budovách 24 hodín v súlade so stavebným povolením. Ako zareagovala jeho láska? - Odpoveď /v maďarčine/:
http://index.hu/belfold/budapest/2012/10/05/gika_bizonytalan_mit_valaszoljon_az_orias_szerelmeslevelre/
http://index.hu/tech/mem/2012/10/04/maris_mem_lett_a_madach_teri_bocsanatkeres/
V Maďarsku si oddnes na hracích automatoch už nezahrajú, zakázali ich
10. októbra 2012 - (tasr)
Úpravu zákona o hazardných hrách zverejnili v utorok v Maďarskom vestníku, preto dnes vstúpil do platnosti zákaz prevádzkovania herných automatov. O polnoci zatvorili herne a v pohostinstvách vypli hracie automaty. V zmysle novely zákona budú môcť prevádzkovať hracie automaty už iba kasína s koncesiou. Takéto kasína fungujú dve v Budapešti a jedno v Šoprone. Podľa maďarskej tlačovej agentúry MTI v budúcnosti budú sprísnené aj podmienky zakladania kasín. Podľa Maďarského združenia prevádzkovateľov hazardných hier (MSZSZ) týmto rozhodnutím príde dnes o prácu 40.000 ľudí, súčasne 80 percent pohostinstiev na vidieku a v hlavnom meste bude musieť zatvoriť. Predseda MSZSZ István Schreiber uviedol, že doterajší prevádzkovatelia herní a hracích automatov budú zrejme žiadať náhradu vzniknutej škody a obrátia sa na ústavný súd, ochrancu ľudských práv, v prípade potreby aj na Brusel i Štrasburg. Maďarská vláda na mimoriadnej schôdzi 1. októbra rozhodla, že v zrýchlenom konaní navrhne parlamentu zákon na úplné zrušenie hracích automatov. Parlament návrh na druhý deň prijal. Štátny tajomník úradu vlády János Lázár rozhodnutie zdôvodnil tým, že cieľom vlády je, aby ľudia, ktorí sú v núdzi, svoje peniaze nehádzali do automatov. Navyše v súvislosti s osobami prevádzkujúcimi hazardné hry sa podľa Lázára objavili vážne riziká národnej bezpečnosti. Výpadok príjmov štátneho rozpočtu plánujú nahradiť zdanením online hazardných hier.
Nepríjemný zážitok slovenských turistov
Policajná brutalita v Budapešti
8. októbra 2012 - (topky.sk)
Vodič slovenského autobusu si na vlastnej koži vyskúšal, aké to je, keď v cudzej krajine nič nerozumie. Začiatkom tohto týždňa sa stal vodič Ján súčasťou dopravenej nehody v Budapešti. Pri odbočovaní do zákruty sa zrazil s maďarskou vodičkou. Na to, čo sa dialo potom, Ján nikdy nezabudne! Kvôli jazykovej bariére sa stal terčom nepríjemného zákroku policajtov, ktorým zjavne praskli nevry! Do redakcie sa nám ozval 52-ročný vodič autobusu, ktorý v Budapešti jazdí výletným autobusom a má za sebou 33 rokov praxe. S takým postupom, aký zažil pri nehode v pondelok sa ešte nestretol. „Bol som účastníkom nehody ale nespôsobil som ju. Zavolali sme však policajtov. Tí prišli až po 4,5 hodinách a naraz hneď štyri hliadky,“ vysvetlil nám Jano. Keď sa nehoda stala, autobus bol plný turistov, pre ktorých musel prísť náhradný autobus. Vodič tak ostal na mieste sám. Hovorí anglicky, nemecky a trochu aj rusky, no s maďarskými policajtmi sa dohovoriť nevedel. „Vraj zháňali tlmočníka, ale nenašli,“ vysvetlil meškanie policajných hliadok vodič Ján. Na to, čo sa stalo po príchode policajtov, by radšej Ján zabudol. „Ani sa nepozreli na škody, už dopredu bola nehoda podľa mňa vykonštruovaná. Rovno mi dali podpísať protokol. Keďže som nerozumel ani slovko, napísal som tam, že textu nerozumiem a nesúhlasím s ním. Na to policajti protokol roztrhali,“ povedal nám Ján. Policajtom zjavne praskli nervy. „Vtlačili ma do autobusu, kričali na mňa, chceli mi dať 2000 eur pokutu a vyhrážali sa mi, že ma odvedú v putách na stanicu a že majú právo držať ma tam 48 hodín. Vedeli dokopy štyri slová po nemecky a po rusky. Alebo sa tak tvárili. Dali mi podpísať aj nákres nehody, na ktorý som tiež napísal, že s ním nesúhlasím, lebo podľa mňa sa nehoda stala inak,“ vysvetlil nám vodič. „Zaobchádzali so mnou horšie ako s vrahom,“ opísal Ján. „Nakoniec sa vypísala len škodová udalosť a dostal som pokutu 10 000 forintov. Na takéto zaobchádzanie si nepamätám za celú svoju prax!“ dodal Ján. Pokúsili sme sa kontaktovať maďarskú políciu, tá nám však k prípadu neposlala žiadne stanovisko. Slovenské ministerstvo zahraničných vecí o prípade tiež nevedelo nič. „Nedostali sme žiaden podnet na prešetrenie z maďarskej ambasády,“ povedal nám Boris Gandel, hovorca rezortu. Vodičovi autobusu teda neostáva nič iné iba na celý incident rýchlo zabudnúť.
LIKE / PÁČI SA MI TO / TETSZIK: http://www.facebook.com/plugins/likebox.php?href=http://www.facebook.com/pages/oslovmahu/147596498672668&width=310&colorscheme=light&show_faces=true&connections=3&stream=true&header=false&height=555#